Majlis Raja-Raja: Fungsinya Menurut Perlembagaan Persekutuan

1. Yang duduk di atas kerusi roda ini ialah YAA Tun Abdul Hamid Mohamad, Mantan Ketua Hakim Negara. Beliau hadir menyampaikan ucaptama semasa Seminar 120 Tahun Majlis Raja-Raja Melayu pada 19 September lalu, dan berkongsi sangat banyak perkara dan pengalamannya semasa menjawat jawatan tersebut.

2. Sekalipun uzur, ia tidak menghalang beliau untuk hadir menyampaikan ucaptama atas jemputan UKM. Ini adalah biasa bagi beliau, malah pernah beberapa kali beliau hadir atas jemputan majlis ilmu sebegini dengan diusung di atas katil dari hospital, semata-mata memenuhi jemputan, juga bagi terus berkongsi dan mengingatkan tetamu tentang kepentingan Islam, Melayu dan institusi Raja di negara ini.

3. Dalam masa bertugas sebagai Ketua Hakim Negara beliau juga memerhati malah terlibat rapat dengan institusi Majlis Raja-Raja (MRR) Melayu, yang pada hemat beliau sesuatu yang bersifat sebagai pasak penimbang dan kestabilan negara.

4. Beliau menyatakan dalam ucaptamanya bahawa di dalam Malaysia, tidak pernah ada sesiapapun yang lebih tinggi dari undang-undang dan perlembagaan. Itu jelas dan perlu difahami semua.

5. Atas desakan wakil Raja-Raja Melayu dan UMNO, walaupun ditentang oleh Parti Buruh Malaya, Suruhanjaya Reid akur untuk mengekalkan kedudukan Raja-Raja Melayu di negeri masing-masing, memperuntukkan pelantikan Yang di-Pertuan Agong (YDPA) juga penubuhan Majlis Raja-Raja Melayu (MRR).

6. Kedudukan Raja-Raja Melayu di negeri masing-masing adalah sebagai raja berpelembagaan. Bentuknya sama dengan kedudukan YDPA, dan berasaskan model Raja England.

7.Semasa beliau masih berjawatan, beliau sendiri pernah mengadili sebuah kes di mana seorang Raja Melayu dari sebuah negeri diperintahkan oleh mahkamah untuk membayar sejumlah USD 1 juta kepada sebuah bank atas sebab yang tidak beliau nyatakan.

8. Raja Melayu ini pada ketika dan saat itu masih lagi merupakan ketua kerajaan dan sultan yang masih bersemayam di takhta kerajaan di negerinya sendiri.

9. Begitulah beliau menggambarkan betapa tingginya perlembagaan negara ini, hatta seorang raja pun tidak terlepas darinya.

10. Beliau juga ada mengingatkan akan tugas MRR ini bukanlah berdasarkan telunjuk atau pujuk rayu belas mana-mana pihak. MRR bertindak atas perlembagaan yang telah diperuntukkan ke atas mereka, sesuai dengan istilah Raja Berpelembagaan.

11. Sesungguhnya, Raja-Raja kita sejak Merdeka adalah Raja-Raja yang rasional, berhemah tinggi, meletakkan kepentingan negara melebihi kepentingan lain dan melaksanakan fungsi mereka seperti apa yang sepatutnya dilakukan.

12. Menurut Tun, buktinya, kita rakyat seperti dapat mengagak siapa yang akan dilantik sebagai YDPA apabila MRR bersidang untuk tujuan itu.

13. Ini menunjukkan kematangan yang tinggi MRR dalam membuat pertimbangan, sedangkan mereka boleh sahaja bertindak mengikut budi bicara mereka sendiri.

14. Tun juga menggambarkan kegusarannya apabila menyatakan bahawa rakyat kini hanya nampak akan fungsi MRR sebagai institusi yang menentukan tarikh puasa dan hari raya, selain melantik YDPA semata-mata. Sedangkan fungsi MRR lebih dari itu.

15. Selepas menggariskan lebih 20 tugas dan tanggungjawab MRR yang lain, beliau turut menyentuh isu-isu berkaitan perlembagaan dan MRR, antaranya berkaitan pindaan Perkara 153.

16. Tun berkata, untuk meminda Perkara 153 memerlukan persetujuan MRR. Peruntukan Fasal (5) Perkara 38 pergi lebih jauh dari itu. MRR perlu dirundingi terlebih dahulu sebelum membuat apa-apa perubahan tentang dasar menyentuh tindakan pentadbiran di bawah Perkara 153.

17. Tun melontarkan persoalan untuk difikirkan semua, adakah perubahan dasar mengenai pengambilan pelajar-pelajar ke universiti awam daripada sistem kuota kepada meritokrasi dalam tahun 2002 itu termasuk dalam apa yang dimaksudkan oleh Fasal (5) Perkara 38 dan jika ya, adakah MRR dirundingi terlebih dahulu?

18. Selain itu, Tun menjelaskan akan seperkara pertama yang mesti difahami rakyat teramai, ialah kedudukan Raja-Raja kita sebagai Raja-Raja berpelembagaan.

19. Kedua MRR bukanlah Badan Eksekutif (Executive), Badan Perundangan (Legislature) atau Badan Kehakiman (Judiciary) yang merupakan tiga badan kerajaan yang berkuasa membuat keputusan dalam bidangkuasa masing-masing tertakluk kepada pembahagian kuasa (separation of powers).

20. Evolusi politik di England yang mengambil masa beratus-ratus tahun menukarkan status rajanya dari berkuasa mutlak kepada raja berpelembagaan, begitu juga di negara ini. Ini bermaksud apabila raja bersedia menyerahkan kuasanya untuk dilaksanakan oleh jemaah menteri, ia memberi makna persetujuan untuk mengekalkan Raja sebagai Ketua Badan Eksekutif, melainkan di dalam beberapa perkara tertentu di mana Raja perlu mengikuti “nasihat” jemaah menteri.

21. Dalam konteks ini, perkataan “nasihat” lebih sedap didengar daripada “arahan”. Kerana hal inilah menurut Tun, apabila kita menerima pakai sistem raja berpelembagaan ala British, maka kita juga perlu mempelajari dan menerima pakai konvensyennya.

22. Tun berpendapat bahawa krisis perlembagaan yang pertama pada tahun 1983 mengenai fungsi YDPA memperkenankan rang undang-undang yang telah diluluskan oleh Parlimen sebelum ia menjadi akta; lihat Perkara 66 (4A) Perlembagaan Persekutuan sebenarnya tidak sepatutnya berlaku, jika kedua pihak faham dan menghormati konvensyen perlembagaan.

23. Tun Abdul Hamid menegaskan bahawa menerima pakai sistem raja berpelembagaan tanpa konvensyennya adalah umpama mentafsir Al-Quran tanpa Hadis.

24. Sememangnya, perkara-perkara yang perlu rundingan MRR semestinya datang daripada kerajaan. Demikian juga dengan perkara-perkara yang perlu dibawa kepada MRR untuk ditimbang dengan teliti. Inilah pemahaman yang paling asas dan penting sekali dijelaskan semasa membuat penggubalan perlembagaan.

25. Tun Abdul Hamid dalam ucaptamanya turut membidas akan usaha sesetengah pihak seperti NGO dan individu-individu yang beria-ia sekali mahu MRR menubuhkan mahkamah khas bagi membicarakan kes murtad atau status agama anak bukan Islam yang ibu atau bapanya memeluk Islam.

26. Beliau bukan tidak membantu kumpulan ini, tetapi juga tidak melayan permohonan tersebut malah tidak setuju ia didengar oleh Mahkamah Khas MRR yang diketuai oleh Ketua Hakim Negara.

27. Beliau berpendapat, ini akan hanya meletakkan orang-orang murtad juga anak hasil perkahwinan sivil itu lebih tinggi dari kedudukan YDPA dan Raja-Raja Melayu, kerana hanya kes berkaitan YDPA dan Raja-Raja Melayu sahaja yang dibicarakan dalam mahkamah tersebut.

28. Beliau juga menegas dan mengingatkan betapa MRR ini bukanlah kaunter aduan dimana NGO-NGO atau rakyat boleh mengadu dan memohon apa sahaja kemahuannya. MRR dan setiap ahlinya adalah institusi dan Raja-Raja Melayu dan YDP yang telah ditetapkan oleh perlembagaan, dan kuasanya juga terhad dalam ruang lingkup perlembagaan.

29. Namun beliau secara peribadi tetap berpendapat bahawa dalam hal ehwal yang melibatkan dasar negara, situasi di mana rakyat juga mengharapkan NGO membantu dan mendengar pandangan mereka, maka munasabah sekiranya ia didengar oleh kerajaan sebelum dibawa merujuk kepada MRR untuk diberikan pula pandangan MRR, sebelun keputusan dimuktamadkan oleh Jemaah Menteri.

30. Tun Abdul Hamid dikahir ucaptama beliau menjelaskan lagi bahawa sebarang tuntutan, laporan, memorandum atau permintaan dari NGO atau rakyat hendaklah melalui saluran yang betul. Beliau menegaskan juga bahawa sebarang tunjuk perasaan atau demonstrasi yang berlandaskan emosi atau melalui perbuatan kurang sopan di hadapan pintu masuk Istana Negara tidak sewajarnya dilayan.

31. Menurut beliau lagi, orang-orang yang tidak tahu menghormati adat dan adab berhadapan Raja-raja dan kesultanan Melayu tidak patut dilayan oleh Majlis Raja-Raja.

32. Jika setiap Raja-Raja Melayu dan institusi Majlis Raja-Raja Melayu boleh bertindak, tunduk dan akur menurut landas-landas perlembagaan dan undang-undang, mengapa tidak kita?


Kenapa Banyak Negara Guna USD Dalam Perdagangan Dunia?

Setiap negara yang wujud pada hari ini pasti memiliki rizab USD bagi memudahkan mereka menjalankan global trade. Malaysia sebagai contoh menggunakan USD untuk urusan eksport dan import. Malah kesemua komoditi yang wujud didagangkan mengikut nilai USD. Bermakna mana-mana negara yang ingin berjual beli perlu menggunakan USD.

Kenapa semua ini terjadi dan kenapa tak guna mata wang tempatan sahaja?

Semuanya bermula pada tahun 1944 apabila negara-negara maju bersetuju dengan menubuhkan International Monetary Fund dan World Bank. Ketika itu jugalah sistem kadar pertukaran telah diwujudkan di mana semua negara boleh menambat mata wangnya kepada USD. Mata wang USD pula boleh ditukar terus kepada emas dengan nilai $35 untuk 1auns. Hal ini dilakukan bagi mengelakkan negara-negara lain menurunkan nilai mata wang mereka secara mendadak untuk mendapatkan keuntungan daripada eksport.

Tapi malang menjelang era 1960 an, kuasa USD sebagai raja mata wang dunia seakan tampak tergugat apabila rizab emas Amerika Syarikat semakin berkurangan. Hal ini membawa maksud, mata wang USD yang sedang didagangkan di luar Amerika Syarikat tidak bernilai. Secara tidak langsung, banyak negara akan menukarkan rizab USD mereka kepada mata wang yang lebih kukuh. Ditambah pula inflasi semakin meningkat ekoran penyertaan Amerika Syarikat dalam Perang Vietnam yang memakan belanja yang amat tinggi. Ternyata hasrat Amerika Syarikat untuk menjadi polis dunia hampir meranapkan ekonomi mereka.

Masalah itu selesai apabila Amerika Syarikat telah meminta Arab Saudi untuk menjalankan aktiviti jual beli minyak dalam mata wang USD. Sebagai gantinya Amerika Syarikat perlu memberikan bantuan ketenteraan kepada Arab Saudi apabila diperlukan. Bermula sejak itu, transaksi minyak mentah dunia perlu menggunakan USD. Jadi mahu tak mahu, setiap negara perlu memiliki rizab simpanan USD bagi membeli minyak daripada Arab Saudi.

Selain itu, USD merupakan mata wang paling kuat di dunia dan penyumbang terbesar adalah ekonomi Amerika Syarikat itu sendiri. Dengan saiz negara, bilangan rakyat dan kekuatan ekonomi, tidak pelik mengapa USD menjadi mata wang paling stabil di dunia. Malah kita jarang mendengar huru-hara berlaku di Amerika Syarikat biarpun mereka mengamalkan kebebasan bersuara pada tahap hardcore. Kalau ada pun, Amerika Syarikat akan atasinya dengan cepat. Kestabilan ini memberikan keyakinan kepada negara lain bahawa USD tidak akan melemah.

Ditambah pula, sebanyak $2.04 bilion telah digunakan dalam transaksi di seluruh dunia. Lebih memeranjatkan lagi separuh daripada nilai itu digunakan di luar Amerika Syarikat. Bermakna banyak negara selesa menggunakan USD untuk aktiviti perdagangan antarabangsa.

Di samping itu, kemelesetan ekonomi juga membuatkan global trade wajib menggunakan USD. Macam mana kejadiannya? Apabila kemelesetan ekonomi berlaku, bank-bank di beberapa buah negara akan meningkatkan rizab USD mereka bagi mengelakkan kerugian apabila mata wang tempatan menurun.

Ada ke mata wang yang boleh mengganggu gugat USD?

Jawapannya ada iaiu mata wang EURO dan Yuan. Setakat hari ini EURO memegang 20% rizab mata wang global. Kesatuan Eropah (EU) yang terdiri daripada beberapa negara Eropah yang miliki kekuatan ekonomi tersendiri sebenarnya mampu menyaingi Amerika Syarikat. Penggunaan satu mata wang yang khusus iaitu EURO dalam EU membuatkan ia semakin kuat dan stabil. Tapi sayangnya, kekuatan itu juga menjadi kelemahan kerana gagal membuatkan negara bikin EURO sebagai rizab mereka.

Yuan pula semakin mendapat tempat di persada antarabangsa apabila China mula bangkit sebagai kuasa ekonomi yang mampu menyaingi Amerika Syarikat. Namun setakat hari ini, China melalui yuan hanya memegang 2% sahaja rizab mata wang dunia. Ditambah pula, China semakin ingin kembali menyendiri angkara Covid-19 yang tidak pernah tamat.

RUJUKAN:

Amadeo, K. (2022, Mac 16). Why the US dollar is the global currency. The Balance. Dipetik daripada https://www.thebalance.com/world-currency-3305931

Siripurapu, A. (2020, September 29). The dollar: The world’s currency. Backgrounder. Dipetik daripada https://www.cfr.org/backgrounder/dollar-worlds-currency


Propaganda Politik

Artikel ini dikarang khas untuk pembaca The Patriots sempena musim PRU. Perkongsian pada kali ini memilih topik propaganda, supaya ia dapat dipraktikkan dalam menyampaikan sesuatu isu dengan liputan yang lebih meluas. Ia juga boleh digunakan dalam membuat iklan perniagaan.

Namun, tujuan utama artikel ini dikarang untuk menyedarkan seberapa banyak zombi politik kepartian yang merayau dalam media sosial ini, akan bagaimana mereka termakan dakyah & penipuan politik. Saya beri amaran di awal artikel,

“ARTIKEL INI MENEMBAK SEMUA ZOMBI POLITIK KEPARTIAN TIDAK KIRA ZOMBI KERAJAAN MAHUPUN ZOMBI PEMBANGKANG”

Berbalik pada tajuk, ilmu propaganda ini kita ibaratkan bagai sepucuk pistol.

Apakah kita akan menggunakannya untuk melakukan jenayah ? Atau patutkah kita gunakan bagi membanteras jenayah ? Terpulang kepada kita. Siapa makan cili akan terasa pedas.

APA ITU PROPAGANDA ?

Propaganda bermaksud mesej-mesej bersepadu yang bertujuan mempengaruhi pendapat atau kelakuan orang ramai. Dalam erti kata paling asas ialah menyediakan maklumat dengan tujuan mempengaruhi masyarakat. Propaganda juga turut dikenali sebagai ‘Gerak Saraf, Perang Saraf (GSPS)’.

Propaganda sering digunakan sebagai alat komunikasi untuk menaikkan atau menjatuhkan individu berpengaruh seperti ahli politik, ahli perniagaan, selebriti & lain-lain.

Sejak manusia mengenali perperangan menyaksikan bagaimana propaganda menjadi antara ketumbukan utama untuk menghancurkan musuh. Sejarah juga telah banyak kali menyaksikan bagaimana propaganda dilaung acap kali untuk mempengaruhi kawan atau lawan.

Dalam fasa kedua Perperangan Uhud, selepas tentera pemanah Muslimin melanggar arahan Rasulullah untuk bertahan di atas bukit Uhud, Khalid Al-Walid (yang belum Islam) telah melihat ini sebagai peluang & mengarahkan tentera Musyrikin yang sedang berundur kembali melakukan serangan. Pertahanan Tentera Muslimin menjadi kucar-kacir. Melihat Rasulullah yang tercedera terkena panahan, Tentera Musyrikin melaungkan “Muhammad telah mati !”. Laungan ini jelas merupakan propaganda yang berkesan untuk melunturkan semangat Tentera Muslimin Madinah.

LANGKAH MELAKUKAN PROPAGANDA

Pelbagai teknik yang berasaskan kajian psikologi sosial digunakan untuk menjana propaganda. Kebanyakan teknik adalah sama kerana ia adalah falasi logik. Penyebar propaganda akan menggunakan hujah yang meyakinkan tapi tak semestinya tepat. Yang penting ialah ‘Memenangi Hati Orang Ramai (Winning People’s Heart)’.

»AD HOMINEN

Ia adalah perkataan Latin yang bermaksud “menyelar musuh”. Ahli politik menggunakan teknik ad hominen untuk menangkis propaganda daripada musuh. Terus selar tuduhan musuh tanpa perlu berbalas dengan hujah. Ini kerana minda ‘kelas bawahan’ lebih suka situasi yang hangat dengan tuduh menuduh, hina menghina & sebagainya berbanding duduk berbincang secara matang & profesional. Kelemahan ini dipergunakan sebagai kekuatan untuk menyerang lawan.

“Tuduhan yang tidak dijawab dalam masa 24 jam akan membenarkan tuduhan itu”

Selain itu, propagandis menggunakan ad hominen sebagai teknik untuk menyerang lawan politiknya. Propagandis akan memberikan nama gelaran yang hina kepada lawan. Ia akan menambahkan lagi kehangatan politik.

Contoh :

*Al-Juburi
*Mat GST
*Spender
*Jibby
*Komunis
»AD NAUSEAM
“Pengulangan idea tanpa henti.”

Vladimir Lenin menyebut – “A lie repeated often enough becomes the truth. (Pembohongan yang diulang-ulang secara berterusan akan nampak benar.)” Frasa ini turut diakui oleh Joseph Goebbels, seorang pegawai Kementerian Propaganda Nazi Jerman.

Slogan ringkas, penipuan, penghinaan, kesalahan musuh atau apa saja yang ingin dipropagandakan akan dilaungkan berulang kali supaya dapat menembusi masuk ke minda si penerima. Minda penerima ibarat terkena hipnotisma atau pukau. Pendekatan ini lebih berkesan jika sumber media yang terhad & terkawal oleh penyebar.

Contoh :
*Altantuya
*Kapal Selam Scorpene
*Cincin berlian
*Maha Firaun
*KY Jelly
*Qu Puteh

»ARGENTUM AD VERECUNDIAM

Ahli politik akan menggunakan tokoh atau ikon untuk menyokong idea atau pendirian beliau. Ini kerana tokoh atau ikon mempunyai aura & pengaruhnya yang tersendiri. Sedikit sebanyak ia akan mempengaruhi pengikut tokoh atau figura tersebut.

Hari ini, propagandis melihat trend generasi Y & Z lebih ‘bijak’, iaitu memilih ikon daripada golongan agamawan, ilmuan & negarawan. Generasi X pula lebih cenderung untuk memilih golongan artis sebagai ikon mereka.

Contoh :

*A. Samad Said
*Sheikh Yusuf Al-Qadrawi
*Mejar Zaidi
*Adam Adli
*Dr. Fathul Bari
*Dato’ Kazim Elias

»ARGUMENTUM AD METUM

Meraih sokongan atau menjatuhkan musuh dengan membina ketakutan, menanamkan kekhuatiran dan kecemasan pada rakyat umum. Perkara yang dibangkitkan tidak semesti perlu tepat.

Contoh :
*Malaysia akan jatuh muflis
*Kerajaan sedang menzalimi rakyat
*Rakyat sedang kebuluran
*Pembangkang akan menggulingkan Institusi Raja Berpelembagaan

Selain yang disebut di atas, seorang propagandis amat memahami cara kerja ‘minda bawahan’, seperti yang ditulis di bawah.

»SNOWBALL STRATEGI

Strategi ini berkait rapat dengan pepatah ‘Berdikit-dikit, lama-lama jadi bukit’. Propaganda harus dimulakan dari sekecil-kecil ‘penipuan’, dan serangan bertubi-tubi (ad nauseam) akan secara kendirinya menghasilkan ‘penipuan’ yang lebih besar. Tugas propagandis jadi lebih mudah jika dia pandai memanipulasikan minda penerima.

»SERTAI YANG MENANG

Tarikan ‘Sertai Yang Menang’ & ‘Kemenangan Terjamin’ akan mengesa penerima agar menyertai pihak penyebar propaganda & mengambil langkah ‘seperti orang di sekeliling’.

Manusia sebenarnya cenderung untuk menyertai pihak yang menang. Tunjukkan anda lebih kuat & akan menang. Ia akan menarik lebih ramai menyebelahi anda.

Contoh :
*Perhimpunan BERSIH
*Perhimpunan Melayu Bersatu (Baju Merah)
*Konflik Plagiat Samsung© – Apple©
……………………..……………………..….

TEKNIK MENCIPTA PROPAGANDA

»IDEA

Apakah idea/isu yang ingin disampaikan kepada masyarakat ? Ia perlulah bersesuaian dengan tuntutan setempat

Contoh :

*Qu Puteh (wanita Malaysia mahu jadi lebih putih)

»KESAMARAN

Wujudkan kesamaran dalam penyampaian idea/isu. Ia akan membuatkan penerima berfikir sejenak & terdorong untuk melakukan apa yang anda mahu penerima tersebut lakukan.
Propaganda sering memilih fakta-fakta tertentu sahaja dengan teliti untuk menggalakkan hipotesis yang tertentu terhadap maklumat yang diberi.

»PERKATAAN & RENTAK

Pilih perkataan yang sesuai & mudah dalam menyampaikan idea/isu. Sulami perkataan tersebut dengan rentak yang menarik perhatian & meyakinkan.

Ulang perkataan & rentak tersebut, gunakan kuasa laungan untuk mewujudkan keyakinan & ‘kebenaran’ padanya.

Contoh :

*Qu Puteh, Qu Puteh, barulah putih
*Luaskan Kuasamu
*Now Everyone Can Fly
*Sungguh Enak Dimakan Begitu Saja
*BERSIH
*1Malaysia

»IMEJ & AKSI

Pilih imej atau aksi yang mudah & meyakinkan tetapi jangan kelihatan seperti ‘over-confidence’ atau terlalu rumit & berserabut hingga menenggelamkan mesej yang cuba disampaikan.
Contoh :

*Qu Puteh, Qu Puteh, barulah putih. (dengan dua jari di pipi)

»WAKTU YANG SESUAI

Pemilihan waktu yang sesuai amat penting. Untuk membuat liputan yang meluas, pilih masa di mana ada ramai bakal penerima berkumpul.

Di media sosial, pukul 7 hingga 12 malam adalah waktu yang sesuai kerana orang ramai sedang berehat & cenderung untuk meluangkan masa di media sosial. Selain itu, pukul 7 pagi hari Jumaat sering menjadi pilihan, kerana orang berkerja hari Jumaat memiliki banyak masa lapang yang terluang, terutamanya sebelum & selepas solat Jumaat.

Jika di alam nyata, persimpangan jalan utama merupakan tempat yang sesuai untuk menyebarkan propaganda. Pasang kain rentang yang berisi mesej propaganda di setiap persimpangan jalan utama, maka ramai akan membacanya. Pastikan teknik-teknik lain di atas dipraktikkan.

Konklusinya, inilah satu ‘ilmu sihir’ yang dituju ke atas para zombi politik kepartian.

Apabila tersebarnya satu propaganda, siapa yang tahu akan kesahihan berita tersebut ? Bagaimana jika ia suatu fitnah ?
Jadi kepada semua zombi politik, berhentilah membawa berita-berita politik kepartian yang dipropaganda kepada kalian.

#BerhentiBawaFitnah


Navi: Senarai Para Utusan Tuhan Dari Sudut Kepercayaan Agama Yahudi

Di dalam setiap agama di atas dunia, pasti memiliki sosok suci yang diyakini membawa ajaran-ajaran tertentu. Sepertimana di dalam agama Islam, umatnya diwajibkan meyakini tentang kebenaran 25 orang para utusan Allah swt, yang mana ia sudah termaktub di dalam Rukun Iman (Tiang Keimanan) bagi seseorang Muslim.

Sepertimana agama Islam yang merupakan kelompok agama samawi (langit), agama Kristian dan agama Yahudi juga turut tergolong di dalam kelompok ini kerana pada asal-muasalnya, agama-agama ini berteraskan kepada penyembahan Allah swt. Di dalam agama Kristian, Allah swt dikenali sebagai Father dan di dalam agama Yahudi pula dikenali sebagai G-d. Selain G-d, penganut agama Yahudi juga memberi nama lain kepada Tuhan mereka, iaitu Yahweh (YHWH), Jenovah (JHWH), Elohim (Tuhan Kita), El Shiddai (Berkuasa) dan Tzevaot (Penguasa Segalanya).

Mengapa mereka menyatakan sebagai G-d dan bukannya God? Kerana bagi kepercayaan agama Yahudi, apabila mereka sudah menulis nama penuh GOD, diharamkan untuk mereka untuk memadam atau menghapuskan namanya. Sebab itulah, mereka hanya menulis perkataan G-d sahaja, tidak penuh. Tambahan pula, nama Tuhan mereka berada dalam status yang sangat tinggi dan mulia, sehinggakan mereka dilarang menulis namaNya dalam nama yang penuh.

Di dalam tajuk ringkas kali ini, kita akan melihat beberapa nama para utusan yang diutuskan oleh G-d mengikut sudut kepercayaan penganut beragama Yahudi melalui maklumat yang disampaikan oleh ahli tafsir kitab Talmud abad pertengahan, Shlomo Yitzchaki atau lebih dikenali sebagai Rashi.

NAVI (Niv Sefatayim).

Sebuah panggilan nama bagi para utusanNya. Perkataan Navi berasal daripada perkataan Hebrew, Niv Sefatayim yang membawa maksud ‘buah bibir’ ataupun ‘kemanisan di mulut’ yang mana asas utama sebagai seorang utusan adalah menyampaikan dakwah melalui lisan mereka dengan kata-kata yang lembut dan menarik minat para pendengarnya. Navi merupakan seseorang yang dilantik oleh G-d untuk menyampaikan wahyunya melalui perantaraan seorang Navi kepada umat manusia. Navi dilantik daripada kalangan manusia yang dipilih oleh G-d tidak kira dari kalangan lelaki mahupun wanita. Mereka dipandang sebagai manusia yang mulia di sisi G-d juga manusia.

Di dalam kitab Talmud (Tanakh) sendiri dinyatakan jumlah para Navi mencapai angka ribuan orang, iaitu jumlah dua kali ganda ramainya daripada jumlah bangsa Yahudi yang seramai 600,000 orang, ketika mengikut Prophet Moses (Nabi Musa a.s) keluar dari tanah Kemet (Mesir) dalam peristiwa Exodus. Tetapi sayang, daripada ribuan orang nama para Navi ini, hanya 55 orang nama Navi sahaja yang dicatatkan namanya secara jelas di dalam kitab Talmud.

Secara jelas, dinyatakan jumlah para Navi adalah seramai 55 orang iaitu 46 orang dari kalangan lelaki dan 7 orang pula dari kalangan perempuan.

Jadi, siapakah nama para Navi mengikut kepercayaan agama Yahudi ini?

Navi dari kalangan lelaki:

1. Abraham.2. Isaac.3. Jacob.4. Moses.5. Aaron.6. Joshua.7. Pinchas.8. Elkanah.9. Eli.10. Samuel.11. Gad.12. Nosson.13. King David.14. King Solomon.15. Aidoin the Golah.16. Micha Ben Yamla.17. Ovadiah.18. Achiah Hashiloni.19. Yehu Ben Hanani.20. Azaryah Ben Oded.21. Haziel Bnei Masni.22. Eliezer.23. Morishah.24. Hoshea.25. Amos.26. Micha.27. Elijah.28. Elisha.29. Yonah Ben Amitai.30. Yeshayah.31. Joel.32. Nachum.33. Habakuk.34. Zephaniah.35. Uriah.36. Jeremiah.37. Ezekiel.38. Daniel.39. Baruch.40. Neriah.41. Sharyah.42. Machsiyah.43. Hagai.44. Zechariah.45. Malachi.46. Mordechai.

Navi dari kalangan perempuan:

47. Sarah.48. Miriam.49. Devorah.50. Hannah.51. Avigail (Abigail).52. Huldah.53. Eshter.

Dua orang Navi yang diyakini sebagai utusan Tuhan tetapi statusnya diragui adalah:

54. Oded.55. Hanani Haroeh.

Daripada 55 orang para Navi ini, Moses diyakini sebagai Navi Utama bagi penganut agama Yahudi kerana baginda satu-satunya yang melihat keseluruhan isi kandungan Talmud (10 Perintah Tuhan). Navi terakhir dalam kepercayaan mereka adalah Zechariah (Nabi Zakaria a.s) yang mana setelah peristiwa pembunuhan ke atas baginda, ‘cahaya G-d’ meninggalkan bumi Jerusalem buat selama-lamanya.

Baik, setakat itu sahajalah maklumat yang mampu saya sampaikan dalam pengisian yang ringkas kali ini. Semoga dengan penambahan ilmu pengetahuan kepada kita, ia secara tidak langsung membuka mata kita untuk mengenali agama lain dari kacamata catatan lembaran sejarah.

RUJUKAN:

1. Jews, God and History oleh Max I.Dimont.

2. The A to Z of Prophets in Islam and Judaism oleh Scott B.Noegel dan Brannon M.Wheeker.

– TAMAT –


Emomali Rahmon: Mustafa Kamal Atartuk 2.0

Emamoli Rahmon merupakan anak kepada seorang petani, Shariff Rahmonov dan Maryam Sharifova dan berasal dari Danghara, Tajikistan. Beliau mewakili “People’s Democratic Party of Tajikistan” (PDPT) dan sedang menjalani penggal keempat pemerintahannya. Pada tahun 1994, iaitu tahun pertama beliau menjawat kerusi Presiden, beliau berdepan dengan Perang Saudara 1992-1997 yang merekodkan seramai lebih 100 ribu orang maut. Emamoli yang berumur 65 tahun juga merupakan pelajar lepasan “ Tajik State National University “ dan mendapat Ijazah Sarjana dalam bidang Ekonomi pada tahun 1982. Beliau telah memerintah Tajikistan selama 26 tahun (1992 – sekarang).

Penindasan oleh Emomali Rahmon

Kebebasan beragama di Tajikistan pada mulanya begitu baik dengan sikap toleransi oleh pihak pemerintah walaupun Tajikistan merupakan sebuah negara sekular. Pelbagai kemudahan dan kelonggaran diberikan kepada umat Islam di Tajikistan antaranya mengisyhtiharkan dua hari penting umat Islam iaitu, Hari Raya Aidilfitri dan Hari Raya Aidiladha sebagai cuti umum. Selain itu, sekolah untuk umat Islam bermazhab Hanafi juga telah diiktiraf oleh kerajaan pada tahun 2009. Hal ini disebabkan oleh 98% rakyat Tajikistan adalh beragama Islam.

Namun begitu, timbul kebimbangan dalam kalangan pemimpin Muslim utama Tajikistan mengenai ancaman golongan minoriti agama di negara itu terhadap perpaduan nasional. Selain itu, kebimbangan juga tercetus tentang penglibatan institusi agama yang aktif dalam kancah politik negara tersebut. Sebagai contoh, Parti Pembaharuan Islamiah (IRP) iaitu parti politik yang menjadi pejuang utama dalam Perang Saudara 1992-1997 serta menyokong penubuhan kerajaan Islam di Tajikistan, yang mana ahli-ahlinya telah dilantik dalam kerajaan berdasarkan statut dan menguasai 30% Parlimen Tajikistan.

Oleh itu, dalam memastikan Tajikistan tetap berkiblatkan pentadbiran sekular, beberapa langkah diskriminasi dan penindasan telah dilakukan, seperti komuniti agama di Tajikistan perlu berdaftar dengan Jawatankuasa Hal Ehwal Agama Negara (SCRA) dan kegagalan untuk mendaftar membolehkan mereka didenda dan tempat keagamaan mungkin akan ditutup. Selain itu, pada November 2015, pekerja kerajaan dilarang untuk pergi menunaikan solat Jumaat. Di samping itu, masjid di Tajikistan juga dilarang membenarkan remaja berumur 18 tahun ke bawah untuk menunaikan solat Jumaat serta kanak-kanak hanya dibenarkan belajar pendidikan agama yang digubal oleh kerajaan.

Penindasan ini semakin serius apabila larangan berjanggut panjang bagi lelaki dan bertudung untuk kanak-kanak perempuan telah dikuatkuasakan. Pengharaman laungan azan menggunakan pembesar suara, imam-imam dikawal oleh kerajaan dan para pelajar perlu belajar agama di luar negara merupakan antara penindasan yang diterima oleh umat Islam Tajikistan. Ceramah agama pula perlu mendapat kebenaran kerajaan dan masa ceramah juga dihadkan kepada 15 minit sahaja.

Umat Islam Tajikistan juga terkesan daripada penguatkuasaan “Undang-Undang Beragama” oleh kerajaan Tajikistan, seperti ceramah oleh Imam ketika majlis perkahwinan dikurangkan, Imam hanya boleh berceramah di masjid besar atau dikenali dengan “Cathedral mosque”. Kanak-kanak wanita akan dibuang sekolah jika berhijab dan gambar umat Islam Tajik di dalam passport tidak dibenarkan berhijab mahupun berjanggut. Selain itu, masjid juga dirobohkan atas alasan tidak berdaftar dengan kerajaan manakala hal keagamaan juga dilarang untuk remaja dibawah umur 18 tahun. Kerajaan dibawah pentadbiran Emomali juga menghapuskan gaji untuk Imam dan hanya ada sebuah madrasah sahaja dibina di Tajikistan.

Nama Arab sangat popular dalam kalangan Muslim Tajik namun kerajaan telah mengharamkan nama dalam Bahasa Arab untuk anak-anak umat Islam Tajik dan Presiden Rahmon mencadangkan menggunakan nama daripada syair kepahlawanan Persia, Shanameh serta melarang sebarang nama berunsurkan Islam digunakan. Emomali Rahmon juga menggelar perempuan berhijab sebagai “pelacur” dan mengkritik serta menyerang pemakai burka di tempat awam.

IRP juga telah diharamkan oleh kerajaan Tajikistan. Di samping itu, pengharaman ajaran Salafi yang dilabel sebagai Wahhabi. Penutupan sebanyak 160 kedai pakaian Islam dan polis Tajikistan juga telah secara paksa mencukur janggut seramai 13 ribu lelaki Islam Tajik merupakan sebahagian daripada kempen sekularism oleh Presiden Emomali Rahmanov.

Presiden Emomali Rahmanov layak diberi gelaran Kamal Atartuk 2.0 disebabkan penindasan yang telah beliau lakukan ke atas umat Islam di Tajikistan sehingga sekarang. Penindasan yang dibuat oleh Emomali Rahmanov sebenarnya lebih kurang sahaja dengan perubahan yang dibuat oleh Kamal Atartuk sehingga menyebabkan Turki menjadi negara sekular sehingga sekarang.


Kemarau Itali Dedah Bangkai Kapal Perang

Musim panas ketika ini melanda kebanyakan negara termasuk Malaysia. Tetapi ia juga mengakibatkan cuaca panas dan kemarau di sesetengah negara bertambah buruk terutama di Itali. Akibat situasi ini, ia turut mendedahkan pelbagai artifak yang sebelum ini ditenggelami air termasuk tinggalan kapal lama era Perang Dunia Kedua (WWII).

Perkara ini disedari oleh penduduk yang menetap di Gualtieri, wilayah Emilia-Romagna, sebuah bandar yang terletak di tebing Sungai Po. Mereka tahu di sungai berkenaan, terdapat sebuah kapal kargo lama berukuran 50 meter panjang yang karam semasa WWII. Kapal yang bernama Zibello itu berulang-alik membawa kargo gandum dan bijirin dari Cremona, Lombardy ke Laut Adriatik.

Zibello tenggelam ke dasar Sungai Po pada 1943 akibat kempen pengeboman pihak Bersekutu di Itali. Ini berikutan rejim ketika itu merupakan sekutu Jerman dan Jepun. Pakatan tiga negara ini mendominasi sebahagian besar Eropah, Afrika Utara dan Asia Pasifik semasa WWII. Itali kemudiannya jatuh ke tangan pihak Bersekutu pada 1943 (kecuali utara Itali) sebelum disusuli oleh kejatuhan kedua-dua sekutunya pada 1945.

Sejak itu, Zibello terus berada di dasar sungai dengan bahagian haluan kapal saja yang kelihatan. Tetapi dengan kemarau yang mengakibatkan paras air sungai semakin rendah, ini memberi peluang kepada penduduk tempatan melihat sendiri kapal berkenaan buat kali pertama.

Tetapi kemarau yang melanda Emilia-Romagna, Lombardy, Piedmont dan Veneto ketika ini semakin menggusarkan pihak berkuasa wilayah-wilayah ini. Jika keadaan ini berterusan, ia bukan saja akan memberi kesan kepada aktiviti ekonomi yang wujud di situ seperti pertanian dan perkapalan. Malah, ia mengakibatkan penduduk kehilangan sumber air minuman bersih dan gangguan kepada tenaga elektrik.

Ketika ini, kedalaman sungai berada pada paras 2.7 meter di bawah tolok anjakan sifar – jauh di bawah purata air yang direkodkan setiap bulan Jun saban tahun. Manakala kadar air Sungai Po yang mengalir ke laut pula kini sekitar 300 meter padu atau seperlima daripada purata air sungai yang direkodkan.

Ini bukan kali pertama Lembah Po yang merangkumi empat wilayah itu dilanda kemarau. Lembah tersebut mengalami kemarau pada 2007, 2012 dan 2017. Tetapi untuk tahun ini, ia dianggap yang terburuk pernah direkodkan dalam tempoh 70 tahun. Kemarau yang melanda terjadi akibat gabungan dua faktor iaitu kekurangan hujan dan peningkatan suhu yang tinggi.

Bagi penduduk tempatan, mereka merasakan seolah-olah berada pada akhir bulan Julai. Ini kerana pada ketika itu, salji tidak banyak ada di kawasan Pergunungan Alps dengan bekalan air bersih semakin sedikit. Kebiasaannya pada Jun, salji setebal dua meter masih ada di kawasan pergunungan yang terkenal dengan aktiviti percutian musim sejuk.

Tetapi pada tahun ini, itu tidak berlaku dengan bunga didapati sudah mekar tumbuh di situ. Lebih menggusarkan, ramalan kaji cuaca meramalkan cuaca panas dan kering akan berterusan sekurang-kurangnya untuk beberapa bulan lagi.

Di Itali, Lembah Po dianggap nadi kepada aktiviti pertanian utama negara itu dan Eropah. Selain itu, ia juga turut menempatkan aktiviti-aktiviti ekonomi penting termasuk perindustrian di kota-kota seperti Milan, Brescia dan Turin. Tanpa bekalan air yang mencukupi di empangan-empangan, kota-kota sekitar Lembah Po terpaksa mencari jalan lain untuk menjana tenaga elektrik dan bekalan air bersih.

Gualtieri merupakan contoh komuniti kecil yang bergantung kepada sungai sebagai nadi kehidupan mereka. Selain berperanan sebagai rizab alam semulajadi, ia juga tempat buat bekas tentera Itali yang pernah menjadi tawanan Jerman semasa WWII membina kehidupan baru sebagai pembalak dan pembina infrastruktur sekitarnya. Atas sebab itu, Gualtieri dikenali juga sebagai Isola Degli Internati (Pulau Banduan).

Mungkin ada yang merasa takjub melihat imej bangkai kapal kargo di Sungai Po – sama seperti imej rangka-rangka manusia yang ditemui di Tasik Mead, Amerika Syarikat. Tetapi ia sebenarnya petanda malapetaka ekologi yang akan terus berlaku selagi mana manusia enggan berdamai dengan alam. Jika itu berlaku, makanya generasi hari ini secara tidak langsung membunuh generasi-generasi seterusnya. Dan itu satu hakikat pahit yang akan membayangi manusiawi untuk satu tempoh yang lama.

RUJUKAN

Giuffrida, A. (2022, 17 Jun). ‘We worry about it disappearing’: alarm grows over Italy’s drought-hit Po River. The Guardian.

Fraga, K. (2022, 21 Jun). A Devastating Drought Just Revealed A Sunken World War II Shipwreck In Italy’s Largest River. AllThatsInteresting.


Dulu Orang Korea Benci Untuk Berambut Pendek

An San (안산) pecah banyak rekod pada Olimpik Tokyo 2020; beliau menang 3 pingat emas, menjadi rakyat Korea Selatan pertama menang lebih dua pingat di Kejohanan Musim Panas, wanita pertama memenangi 3 pingat emas dalam acara memanah sejak 1904. Ini baru acara Olimpik pertama An San.

Lebih mengagumkan? Usianya baru saja memasuki 20 tahun pada Februari lepas.

Tapi disebalik pencapaian cemerlang An San, isu rambut pendeknya pula hangat di tanah air sendiri siap diserang golongan anti-feminis oleh wargamaya Korea. An San kool, siap balas tohmahan tu dengan kemenangan pingat emas Olimpik ketiganya lagi. Next, level punya diss. (baca ada nada aespa)

Stigma sosial seperti ni boleh ditelusuri asal muasalnya dalam lipatan sejarah.

Sejak Joseon tertubuh pada 1392, Joseon mengenakan sistem pemakaian Confucian yang digariskan pada Gyeongguk Daejon (경국대전 經國大典). Dalam paradigma minor Sinocentrism (소중화사상 小中華思想), Joseon dianggap negara kedua selepas China Imperial1.

Paradigma ni berevolusi ke Joseon-Sinocentrism (조선중화사상 朝鮮中華思想) selepas Ming ditumbangkan oleh Qing – bermakna sekarang Joseon bertanggungjawab untuk pelihara budaya Confucian dan manifestasinya di sistem pakaian tradisional.

Pasca Perjanjian Pulau Ganghwa 1876 yang memaksa Joseon untuk buka pelabuhan, diorang ditekan oleh Barat dan Jepun untuk amalkan polisi pintu terbuka dan paksaan proses modenisasi ini berlanjutan ke Empayar Korea (대한제국).

Joseon dilihat separa-bertamadun (semi-civilized) oleh Barat sebab status ekonomi dan penerimaan formal diplomatik Barat. Sama dengan Barat, Jepun masa itu juga sudah ada pakaian khas untuk majlis formal.

Jadi, timbullah pertembungan antara model budaya Sinitic dengan Barat di Korea. Reformasi pakaian Joseon menjelmakan pergelutan politik identiti di Joseon masa tu.

Joseon alami dua reformasi pakaian utama sebagai proses modenisasi utama. Pertama, Reformasi Pakaian Gabsin (갑신의제개혁) pada 1884. Tapi, reformasi ini akhirnya batal atas bantahan nasionalis dan pertelingkahan reformis sendiri.

Reformasi kedua, Reformasi Pakaian Gabo (갑오의제개혁) pada 1894. Dalam reformasi radikal ni, Akta Potong Rambut 1896 (단발령)  adalah akta yang paling kontroversi dan radikal. Raja Gojong (고종) pun potong rambut sendiri tanda komitmen, akhirnya memaksa semua lelaki di kerajaan Korea untuk buang simpulan rambut (topknot) dan berubah ke pemakaian gaya Barat.

Akta ni mencabar tradisi berabad lama Confucian di tanah Joseon sebab rambut panjang adalah tanda hormat ibu bapa. Orang mengamuk, terjadinya Pemberontakan Rakyat Eulmi (을미의병) sampaikan Raja Gojong terpaksa berlindung di Legasi Rusia (아관파천).

Punya dahsyat tentangan terhadap Akta Potong Rambut, ada orang sanggup bunuh diri daripada potong rambut dan pemimpin wilayah sanggup mulakan pemberontakan tentera.

Lepas penamaan semula ke Empayar Korea 1897, semua pakaian pegawai dan keluarga imperial sudah diBaratkan. Menariknya, wanita dari kelas pemerintah tak ambik port pasal pemBaratan fesyen. Malah diorang kekal dengan pakaian tradisi mereka.

Memang ada yang klaim ia adalah bukti kepentingan wanita dibolot oleh pemerintah lelaki, tapi sebenarnya ia lebih kepada penolakan wanita Korea terhadap sistem pakaian Barat. Ia juga menjadi saksi tindakan nasionalistik mengekalkan identiti bangsa dan susur galur mereka.

Beza dengan Maharani Jepun yang mengenakan pakaian Barat, maharani terakhir Korea, Maharani Sunjeonghyo memakai hanbok (한복) sepanjang hidupnya. Sekalipun lepas pencerobohan Jepun 1910, kod pakaian tradisi wanita diraja dan kelas elit jalan terus.

Dengan kemunculan sekolah wanita moden, pakaian seperti hanbok moden dibenarkan dan ia disangkut bersama imej “new girl”. Imej moden ni tak diterima awam kerana pembebasan gaya hidup wanita. Gaya pemakaian ni pula seolah menunduk bawah telunjuk kerajaan kolonial Jepun.

Imej “new woman” (신여성) tak berapa cantik dalam masyarakat moden Korea kesan tekanan politik dan imperialisme ekonomi Jepun. Promosi modenisasi sangat rancak sepanjang pendudukan Jepun untuk memudah mereka kawal ekonomi dan politik Korea. Secara tak langsung, meruntuhkan budaya tradisional Korea.

Selain tu, penampilan gisaeng (기생 – penghibur wanita professional) moden yang saling tak tumpah dengan “new woman” elit pada era kolonial Jepun buat media melabel mereka sebagai wanita ‘mudah’. Imej wanita moden adalah hibrid janggal “new woman” dan “pelacur” dan imej ni masih berlegar dalam masyarakat Korea hari ini.

Hanya selepas kemerdekaan Korea, barulah prejudis kat pakaian Barat dan semangat anti-Jepun dalam pakaian mula kendur. Fast forward, fesyen wanita Barat tak lagi dikaitkan dengan stigma sosial di Korea kerana Perang Korea dan pertumbuhan ekonomi rancak era 1960-an.

Kebanyakan masa orang tak perlu pun respon ganas akan tuduhan nista kepada diri sendiri. Kejayaan kita bergema lebih kuat daripada kata kosong mereka. Jadilah kool seperti An San, membalas kata kesat dengan pingat.

P/s. An San popular di Korea juga sebab dia dilihat sempat layan performance artis masa rehat acara memanah dia. Beliau pun ikut grup feveret sama dengan penulis, LOOΠΔ (이달의 소녀). Heh.

RUJUKAN:

Wong, A. Y. Fashion, Identity and Power in Modern Asia.

Jumin Park (Reuters), South Korean archer’s short hair draws anti-feminist sentiment at home, https://www.reuters.com/lifestyle/sports/archery-skorean-archers-short-hair-draws-anti-feminist-sentiment-home-2021-07-29/


Ketuanan Melayu Dalam Konteks Asabiyyah Ibn Khaldun

1. Awal perbahasan ingin saya tekankan bahawa idea memburukkan ketuanan melayu/malay custudionship/malay civillization merupakan satu cubaan mengasosiasikan atau mengkonotasikan bahawa perkataan ‘Asabiyyah’ merupakan satu perkataan yang negatif, tercela dan jahat oleh pejuang sekular, gerakan sivil liberal dan DAP. Malah ada cubaan mengasosiasikan Ketamadunan Melayu dan White Supremacy. Idea ini juga tidak ditentukan oleh mana-mana parti politik seperti UMNO/PPBM mahupun PAS akan tetapi idea peradaban/ketuanan melayu ini merupakan idea yang telah bertapak didalam kesedaran minda melayu semenjak dahulu. Idea ketuanan melayu/peradaban melayu ini juga tidak terbentuk berdasarkan ekonomi yang disebut oleh YB Syed Saddiq.

2. Pemikiran memburukkan asabiyyah kesatuan ini dapat dilihat dari susur galur panjang perjuangan DAP & PAP, pejuang sekular yang berusaha untuk membawa idea bahawa Malaysia merupakan negara Sekular dan bukan berasaskan identiti Tamadun Melayu Islam. Malah ini juga merupakan satu usaha memecah belahkan asabiyyah tamadun Melayu sehingga tamadun melayu ini hanyut dihapuskan oleh arus peradaban lain.

3. Sesuatu yang perlu difahami juga setelah kehadiran British yang membawa rakyat Cina dan India ke Tanah Melayu ini adalah apa yang dibawa bukan sahaja batang tubuh mereka, malah dibawa identiti ketamadunan mereka didalam kesedaran minda dan akal mereka. Kesedaran ini terzahir melalui wujudnya kebudayaan dan gaya hidup mereka di sini.

4. Asabiyyah merupakan satu kuasa hubungan/social cohesion/group feeling/perasaan kekitaan yang wujud secara semula jadi didalam masyarakat yang lahir samaada disebabkan oleh ikatan ahli keluarga, kaum, masyarakat dana apa-apa yang mempunyai hubungan rapat dengan sesorang manusia. Asabiyyah ini yang akan melahirkan satu ‘social order’ atau kehidupan berstruktur. Asabiyyah dalam erti kata moden ini boleh juga diungkapkan sebagai ‘power’/kuasa namun tidak boleh lari dari asas bahawa asabiyyah ini lahir dari perasaan kekitaan sesuatu kaum/bangsa/keluarga.

5. Asabiyyah bukanlah boleh secara mudahnya disebut sebagai perasaan melampau perkauman atau kekitaan. Ini jelas sekali tidak menepati maksud assabiyah Ibn Khaldun. Bahkan mendefinisikan asabbiyah secara simplistik sebagai sikap perkauman yang melampau atau sifat yang buruk adalah satu kesilapan besar dalam memahami hakikat sebenar asabiyyah yang dimaksudkan ibnu khaldun. Juga asabiyyah bukan bermakna menindas kaum lain serta mencabul hak mereka.

Asabiyyah yang dibawa Ibn Khaldun bererti satu perasaan kekitaan, satu perasaan kecintaan hubungan disebabkan kekeluargaan, pertalian darah atau pertalian perkauman, Frank Rosenthal menterjemahkan asabiyyah sebagai ‘social cohesion’ dan lebih tepat asabiyyah boleh disebut sebagai satu pengikat yang mengikat keluarga, kaum, masyarakat yang akhirnya membawa kepada pembinaan satu negara kemudiannya tamadun yang maju. Asabiyyah ini penting bagi menyusun struktur kehidupan secara beroganisasi yang mengelakkan dari berlaku ketidakaturan dalam masyarakat.

6. Peradaban atau ketamadunan pula perlu difahami dengan betul. Di era moden ini peradaban dan ketamadunan dilihat sebagai satu perkara yang kolot dan tinggalan sejarah oleh orang Melayu serta para pemimpin politik sedangkan maknanya yang memberikan seribu satu erti yang besar malah bersangkut paut bersama kedaulatan tamadun melayu dan islam. Peradaban yang sebenar merupakan satu identiti, satu sistem dan satu makna yang terhasil dari minda sedar atau secara tidak sedar yang terzahir melalui cara hidup, kebudayaan, hasil binaan, pemakaian dan kuasa pemerintahan. Maka secara umumnya peradaban merupakan satu bentuk yang menyeluruh meliputi sosial, ekonomi, ideologi dan politik. Peradaban juga hanya akan terbentuk dengan asas asabiyyah, tanpanya tidak akan terbentuk satu ketamadunan.

7. Melalui kefahaman tentang peradaban dan asabiyyah, perlu kita fahami adalah mustahil berlaku power-sharing diantara tiga peradaban di dalam satu bentuk negara kini terutama Malaysia. Setiap peradaban akan hanya memilih ketua berdasarkan peradaban mereka(Ibn Khaldun). Pemimpin yang memegang tampuk bukan berasaskan asabiyyah, akan menghadapi tentangan yang kuat serta akan mudah dipindahkan kuasanya kepada mereka yang mempunyai asabiyyah yang lebih kuat. Tanpa satu peradaban yang berkuasa secara mutlak, akan berlaku pergelutan kuasa dan ketidakstabilan didalam negara ini.

8. Bagi mencapai kestabilan yang berpanjangan masyarakat kesemuanya perlu memahami asas negara ini iaitu tertubuhnya diatas ketamadunan/peradaban Melayu. Malah berasaskan kefahaman ini sepatutnya difahami oleh ahli politik adalah kedaulatan negara ini tertubuhnya diatas ketamadunan Melayu. Asas mendirikan ketamadunan melayu ini sama sekali tidak menafikan kewujudan masyarakat lain didalam negara malah, telah terbukti peradaban Melayu Islam ini sangat bertoleransi dan menjaga kehadiran masyarakat lain kedalam alam melayu sepertimana masyarakat baba nyonya yang diterima baik oleh masyarakat alam melayu kerana mereka sanggup berasimilasi bersama orang melayu.

9. Kepimpinan diatas asas ketamadunan Melayu bukanlah satu bentuk rasisme malah bukanlah satu bentuk penghinaan kepada masyarakat lain malah kepimpinan dan kekuasaan ini adalah satu tanggungjawab buat ketamadunan melayu memelihara keamanan dan kesejahteraan diantara setiap mereka yang hadir ke tanah ini bagi mendapatkan kehidupan yang lebih baik dari negara asal mereka.

10. Ketuanan Melayu/Peradaban Melayu adalah satu bentuk yang terbina dari asabiyyah ini merupakan satu bentuk sosial semula jadi yang memang merupakan hasil dari tabiat manusia iaitu bersosial (Manusia secara tabiatnya bersosial) dan juga tabiat manusia itu perlu kepada satu bentuk organisasi sosial dan dipimpin oleh mereka yang paling kuat asabiyyahnya dari komuniti tersebut. Ketuanan Melayu/Peradaban melayu ini juga merupakan asas yang telah lama terbentuk didalam negara ini dan didalam identiti orang Melayu.

Amirul Asyraf
Penyelidik Zaaba Institute of Leadership


Betul Ke Amalan Vaksin Ni Datang Dari Yahudi?

Dalam banyak-banyak pemahaman songsang golongan anti-vaksin, antara yang terkenal ialah mitos bahawa kaedah vaksinasi dan vaksin berasal dari Yahudi. ‘Inoculation’ seperti di bawah adalah satu kaedah vaksinasi terawal.

Maka jika ada yang mengatakan kaedah vaksinasi dan vaksin dicipta Yahudi ini, azanlah di telinga serta bacakan talkin kepada sambil katakan bahawa dia salah.

Eropah sebenarnya menemukan kaedah vaksinasi awal dari kerajaan Uthmaniyyah. Malah ada juga catatan lain menyatakan tentang penemuan kelompok hamba yang tidak dijangkiti penyakit berjangkit telah ditemukan di selatan Libya moden hari ini, menerima vaksin awal yang dipercayai berasal dari China.

Jadi apa maksudnya bila saintis Uthmaniyyah yang menemukan kaedah vaksinasi ini?
Selain membunuh mitos tentang Yahudi mencipta vaksin, ia juga menunjukkan bahawa vaksin adalah usaha orang Islam sendiri demi kehidupan manusia yang lebih baik.

Tahukah anda, terdapat satu kumpulan Yahudi Ortodoks di Israel dan Amerika memang mengharamkan vaksin ke atas kelompok mereka, hinggakan kewujudan mereka ini turut mengancam imuniti kelompok dalam beberapa komuniti mereka sendiri?

Tanyakan pada golongan anti-vaksin ini, adakah mereka sebenarnya mahu menjadi umat Islam, atau mahu mengikut perangai Yahudi?

Jangan angkuh hanya kerana tak pernah kena penyakit berjangkit yang boleh dicegah kerana vaksin.

Allah izinkan kamu mendapat manfaat dari orang lain yang divaksin. Allah izinkan kamu mendapat manfaat dari imuniti kelompok yang dibentuk oleh mereka yang divaksin. Allah izinkan mereka berfikir bahawa vaksin penting untuk mereka yang sedar mereka berpotensi untuk dijangkiti penyakit.

Semak akal dan hati untuk fikir, mana datang akal dan fikiran, ilham dan pengetahuan mereka saintis yang mencipta vaksin, kalau bukan turunnya dari Allah sendiri.
Kau tak nak vaksin, itu masalah kau.

Tapi jangan angkuh dan rasa istimewa hanya kerana hingga sekarang kau masih dikurniakan kesejahteraan dan kesihatan yang Allah bagi, mengherdik dan menghina mereka yang sedar kepentingan vaksin kepada diri mereka dan untuk kau.

Sebagaimana ujian Allah tidak hanya datang dalam bentuk kemiskinan tapi juga kekayaan, Allah juga berikan ujian buat hamba-Nya dalam bentuk kesihatan dan bukan sekadar menurunkan ujian berupa penyakit dan kesakitan.

Jangan angkuh.


Keluarga Polgar: Keluarga Genius Bermain Chess

Soalan “Adakah seorang genius dilahirkan atau dibentuk dengan kerja keras?” merupakan salah satu soalan popular melibatkan mereka yang berminat dengan bidang psikologi. Seorang lelaki menjadikan soalan ini satu misi hidup, dia ingin membuktikan bahawa dengan situasi yang kondusif dan dorongan penuh, sesiapa saja yang berusaha keras akan mampu mengalahkan orang yang dikurniakan bakat secara semulajadi.

Laszlo Polgar merupakan seorang penyelidik dari Hungary yang mempelajari bidang kebijaksanaan dan amat terpesona dengan individu yang genius. Dia telahpun membuat kajian terhadap hampir 400 orang manusia genius dari era Socrates sehinggalah Einstein. Dia melihat satu persamaan – mereka semua bermula dari usia muda dan menggunapakai kemahiran mereka dengan amat mendalam.

Pada tahun 1960, Laszlo membuat teori bahawa manusia-manusia yang berbakat ini sebenarnya dibentuk, dan bukannya dilahirkan. Dia percaya dan yakin bahawa dia mampu membentuk anak-anak yang genius, kerana itu merupakan forte beliau – kebijaksanaan dan kepintaran.

Apabila dia cuba untuk membawa ideanya ke depan, pihak berkuasa menganggap dia gila dan menyarankan beliau untuk pergi berjumpa dengan pakar psikiatri. Namun begitu, Laszlo tetap dengan keputusannya, dan bertekad untuk membuktikan bahawa apa yang dia teorikan itu adalah betul, dan menjadikan ini matlamat sepanjang hayatnya.

Tapi ada satu masalah – dia belum berkahwin.

Jadi untuk memulakan misinya, dia perlu terlebih dahulu mencari seorang isteri. Pada tahun 1965, Laszlo mula berkenalan dengan beberapa orang wanita, dan dia juga menyatakan niatnya. Kebanyakan wanita yang ditemuinya kemudian mengatakan dia gila, dan tidak ingin mensia-siakan masa depan mereka dengan eksperimentasi, dan dia ditinggalkan.

Seorang wanita Ukrainian, Klara mendapati idea yang diusulkan oleh Laszlo agak menarik, dan bersetuju untuk turut serta dengan Laszlo dalam eksperimen beliau. Beberapa tahun selepas itu, Klara Polgar melahirkan seorang anak perempuan yang diberi nama Susan – Susan Polgar.

Dengan lahirnya Susan, eksperimen Laszlo pun bermula. Laszlo mengajar anaknya sendiri dengan konsep homeschool, dan turut mengajar Susan cara bermain catur. Sebab catur dipilih dan bukan aktiviti lain seperti melukis, menyanyi atau menulis adalah kerana aktiviti-aktiviti tersebut bersifat subjektif, orang lain boleh berbeza pandangan mengenai aktiviti-aktiviti tersebut. Catur pula dilihat lebih objektif, ia satu sukan dengan rating tersendiri yang boleh diukur berdasarkan pencapaian semasa. Maka atas sebab ini, Laszlo memilih catur sebagai arena untuk mengembangkan bakat anaknya.

Satu lagi sebab kenapa catur dipilih adalah kerana Laszlo dan Klara kedua-duanya tidak mempunyai  bakat yang besar dalam catur. Laszlo sendiri merupakan seorang pemain catur amatur, dan Klara tidak pernah menyentuh buah catur sepanjang hayatnya. Jadi, sekiranya anak mereka mampu membuktikan diri dalam bidang catur, tiada siapa yang boleh mengaitkan perkara ini dengan anugerah bakat atau faktor genetik, ia adalah 100% hasil usaha mereka.

Sejak kecil lagi Susan dilatih oleh ayahnya, dan Susan sendiri menunjukkan minat yang tinggi dalam sukan catur. Pada usia 5 tahun, Susan telahpun berlatih hampir setiap hari bersama ayahnya. Laszlo kemudiannya mengambil keputusan untuk mendaftar anaknya dalam satu kejuaraan di kawasan mereka, dan Susan menang dengan skor 10 – 0, memusnahkan kesemua lawannya dalam kejuaraan tersebut.

Di satu kejuaraan yang lain, Susan didaftarkan dalam kategori bebas, bermakna Susan bertarung dengan pamain wanita dewasa. Terdara mulut-mulut busuk yang membuat lawak mengenai bagaimana Susan pada waktu itu tidak mampu pun untuk menyentuh buah catur di atas meja atas factor tubuhnya yang masih kecil. Susan kemudian mengalahkan beberapa orang pemain dewasa dalam kejohanan itu dan mendiamkan mulut mereka.

Menginjak usia remaja, bakat Susan dilihat semakin bersinar. Pada tahun 1984, dia telahpun menjadi seorang pemain catur terkemuka dunia pada usianya 15 tahun. Dia merupakan wanita pertama yang layak untuk menyertai Kejohanan Catur Dunia kategori lelaki (Men’s World Championship) pada tahun 1986, namun dia tidak dapat bermain akibat polisi FIDE. Hal ini menyebabkan FIDE menukar polisi mereka dan membenarkan mana-mana jantina untuk bermain di World Championship (ditukar nama).

Selain itu, dia juga aktif dalam kejohanan-kejohanan besar dunia dan berjaya mendapat gelaran Grandmaster kategori lelaki (rating bagi GM lelaki dan GM perempuan adalah berbeza) pada tahun 1991. Dia juga menjadi wanita pertama dalam dunia yang mendapat triple-crown dalam catur kategori wanita, memenangi kategori Blitz (5 min), Rapid (15 min) dan Classical (1 jam) pada tahun 1996.

Mungkin ada orang yang akan bersifat sinis dan mengatakan bahawa kejayaan Susan mungkin hanyalah sekadar nasib baik. Hal ini adalah tidak benar sama sekali.

Dua orang adik Susan, Sofia Polgar dan Judit Polgar turut cemerlang dalam sukan catur.

Sofia Polgar merupakan pemain catur wanita keenam terbaik di dunia. Dia memenangi beberapa kejuaraan dan piala sama seperti Susan, dan antara yang paling menarik adalah “Sack of Rome”, di mana pada kejuaraan di Rome. Hal ini menjadi salah satu highlight dalam dunia catur atas beberapa sebab – jarang sekali sesiapa mampu mencapai performance rating 2900 pada satu-satu kejohanan, nilai kelima tertinggi dalam sejarah sukan catur, dan kedua, Sofia berjaya mangumpul 8.5 daripada 9 mata (rekod tiada kalah). Lawan Sofia juga bukan calang-calang, 8 orang Grandmaster dunia, dan pada itu Sofia baru berumur 14 tahun!

Akhir sekali muncul Judit Polgar, yang lahir pada tahun 1976. Lahir dalam keadaan keluarga yang penuh dengan catur, Judit merupakan yang terbaik antara mereka. Judit Polgar merupakan pemain paling muda mencapai gelaran Grandmaster untuk kategori wanita dan lelaki, pada usia 15 tahun 4 bulan, rekod yang sebelum ini dipegang oleh Bobby Fischer. Dia juga merupakan pemain 100 terbaik dunia termuda, mendapat gelaran tersebut ketika berusia 12 tahun.

Garry Kasarov, bekas juara dunia catur pernah membuat komen mengenai Judit. “Dia memiliki bakat semulajadi, tapi dia, nak taknak, tetap seorang perempuan. Akhirnya (pertarungan) akan tetap bergantung kepada faktor jantina. Wanita tidak mampu bertarung untuk tempoh yang lama.”

Bagaimanapun, pada tahun 2002, Judit berjaya mengalahkan Kasparov. Kekalahan Kasparov itu membuatkan dia keluar dari dewan kejohanan dengan muka yang marah, dan akibat dari kekalahan itu telah menukar persepsinya terhadap faktor jantina dalam catur. Sehingga hari ini, masih ada segelintir pemain catur percaya yang limitasi-jantina wujud dalam catur, dan Judit berjaya membuktikan ssebaliknya.

Kemenangan dan kejayaan Judit Polgar adalah terlampau banyak untuk disenaraikan. Dia merupakan satu-satunya wanita yang berjaya mengalahkan juara dunia (Garry Kasparov tadi) dan dia juga wanita pertama yang layak menyertai Kejuaraan Dunia (World Champisonship). Dia merupakan satu-satunya wanita yang pernah mendapat ELO rating 2700.

Laszlo Polgar, pada akhirnya, berjaya membuktikan bahawa teorinya betul. Dengan didikan serta usaha keras, dia berjaya mendidik anak-anaknya untuk menjadi pemain catur berjaya, dan usahanya ini dipanggil sebagai eksperimen paling menakjubkan dalam sejarah pendidikan manusia, kerana dia berjaya menunjukkan keseluruhan jalan untuk berjaya, aspek keluarga, minat yang mendalam serta usaha keras mampu “membina” genius. Mungkin formula inilah yang digunapakai oleh Haji Sidek, yang berjaya membentuk generasi pemain badminton lagenda negara: anak-anak Sidek.

Sehingga ke hari ini, adik beradik Polgar atau lebih dikenali sebagai Polgar Sisters sudah tidak aktif dalam dunia catur. Susan kini menguruskan institute caturnya sendiri (Susan Polgar Institute for Chess Excellence) dan bekerja di Universiti Webster sebagai tenaga pengajar. Sofia Polgar berkahwin dengan GM dari Israel, Dr Yona Kosashvilli dan kini menetap di Tel Aviv bersama suami dan dua orang anaknya. Judit pula mengumumkan persaraan dari dunia catur, dia menjadi ketua jurulatih untuk Pasukan Catur Lelaki Kebangsaan untuk negara Hungarian.

TERJEMAHAN:

“The Astonishing Success Story of the Genius Polgar Sisters.”, Maxim Dsouza. Productive Club Website.

RUJUKAN:

“About Susan Polgar.” Susan Polgar. Susan Polgar Official Website.

“Biography of Susan Polgar.” Susan Polgar. Susan Polgar Official Website.

“Grandmaster Susan Polgar.” chess.com forum

“Rome 1989.” Sofia Polgar. Sofia Polgar Official Website.

“Biography” Judit Polgar. Judit Polgar Official Website.


Wujudkah Kaum Yahudi Di Singapura?

Kalau kita bercakap mengenai kaum Yahudi, kaum ini agak asing di kepulauan Nusantara ini. Di Malaysia, kita sudah tidak mempunyai mana-mana bangsa Yahudi di negara ini walaupun negara kita memiliki Perkvbvran Yahudi tertua di Asia Tenggara. Kali terakhir individu Yahudi yang mempunyai kaitan di Malaysia ialah Gary Braut. Braut meningg4l dvnia di Pusat Perubatan Prince Court pada 2013 dan dikebvmikan di New York.

Namun, tidak di Singapura. Di sana, masih terdapat lagi kaum Yahudi ini.Di Singapura, dipercayai kaum Yahudi mula bertapak di sana sekitar 1830an. Menjelang awal 1900an, terdapat 460 buah keluarga yang menetap di negara itu. Tidak seperti di Israel yang rata-rata menganut fahaman Zionis , kebanyakan Yahudi di Singapura menganut fahaman Ortodoks.

Kebanyakan bangsa Yahudi di Singapura berasal dari suku kaum Sephradi dan Oriental Jews yang berasal dari Iraq, terutama dari Bandar Baghdad. Walaupun terdapat rekod penempatan pertama Yahudi di negara Singapura pada 1830an, sebenarnya mereka telah datang awal lagi, iaitu selepas Stamford Raffles menjejakkan kaki ke Singapura pada 1819.

Selepas pembukaan Terusan Suez pada 1869, Yahudi dari suku Akhenazi yang berasal dari Eropah mula menetap di Singapura. Namun, kebanyakan Akhenazi ini hanya menjadikan Singapura sebagai tempat persinggahan mereka sahaja untuk menjalankan urusan perniagaan. Disebabkan mereka berasal dari Eropah, Yahudi Akhenazi ini jarang bergaul dengan Yahudi Sephradi. Sebaliknya, mereka lebih gemar bergaul dengan masyarakat Eropah.

Penempatan Yahudi mula dibina di Boat Quay yang mana mereka membina Sinagog berhampiran rumah kedai di sana. Kemudian, Yahudi-Yahudi ini berpindah ke merata tempat seperti North Bridge Road, Sophia Road dan Selegie Road.

Pada 1846, terdapat enam rumah pedagang yang  menetap di Singapura yang mana sebahagiannya merupakan antara tokoh penting di Singapura seperti Mannaseh Meyer yang merupakan pengasas firma guaman terkenal di Singapura, Meyer &Co dan Nessim Abbas yang merupakan pemilik tanah Mahkamah Tinggi Singapura.

Pada 1873, komuniti Yahudi di Singapura membeli sebidang tanah dari kerajaan dan membina Maghain Aboth Sinagog yang terletak di Church Street.  Terdapat lagi sebuah sinagog bernama Chesed- El Synagogue. Tetapi, sinagog ini hanya dibenarkan untuk keluarga Mennaseh Meyer sahaja.

Kaum Yahudi juga turut mempunyai tanah perkvbvran mereka sendiri yang terletak di Orchard Rd C3m3tery. Perkvbvran ini kemudian dipindahkan ke Thomson Rd C3m3t3ry dan seterusnya ke Chua Chu Kang.

Menjelang 1910, dianggarkan 500 buah keluarga menetap di Singapura. Sebelum p3r4ng Dunia Kedua meletus, keluarga Yahudi bertambah kepada 844 buah keluarga. Semasa p3r4ng, kaum Yahudi ini juga tidak lari dari seks44n oleh pihak Jepun. Ramai Yahudi ini dit4ngk4p oleh pihak Jepun dan dipenj4r4 di Penjara Sime Road, Penjara Changi dan lain-lain lagi.

Selepas p3r4ng, komuniti Yahudi ini menubuhkan Jabatan Kebajikan Yahudi Singapura dan diketuai oleh David Marshall yang kemudiannya menjadi Ketua Menteri Singapura yang pertama. Pada 1996, sekolah khas untuk Yahudi, The Sir Mennaseh Meyer International School (Sekolah Antarabangsa Sir Mennaseh Meyer) telah ditubuhkan.

Pada asalnya, sekolah ini dibuka untuk kanak-kanak dan diberi nama Pusat Pembelajaran Genunu. Namun pada 2009, sekolah ini telah ditukar nama bersempena dengan tokoh Yahudi itu.

Pada 2007, Jacob Ballas Centre ditubuhkan sebagai hub bagi komuniti Yahudi di Singapura.  Nama hub komuniti diabadikan bersempena dengan nama Jacob Ballas, seorang hartawan yang disegani di Singapura. Ballas juga pernah menjawat jawatan Ketua Pengarah Bursa Saham Singapura-Malaysia ketika Singapura di dalam Malaysia.

Pada 2015, dianggarkan 2500 Yahudi masih menetap di Singapura.Namun, hanya 180 orang sahaja yang turun-temurun sudah berada di Singapura dan selebihnya adalah warga-warga asing berbangsa Yahudi yang datang dari 25 buah negara.

Yahudi Singapura merupakan satu-satunya Yahudi dari Asia yang masih wujud hingga ke hari ini. Sehingga hari ini, bukti kewujudan Yahudi di Singapura dapat dilihat menerusi nama-nama jalan dan bangunan di Singapura. Malah, rumah pusaka keluarga Lee di Oxley Rd juga pada asalnya merupakan rumah milik pedagang Yahudi

RUJUKAN:

Sidek, A., & Tan, B. (1999, April 16). Jewish Community. Retrieved December 14, 2020, from https://eresources.nlb.gov.sg/infopedia/articles/SIP_805_2004-12-28.html

(n.d.). Retrieved December 14, 2020, from https://dbs.anumuseum.org.il/skn/en/c6/e119017/Place/Singapore

Maghain Aboth. (n.d.). Retrieved December 14, 2020, from https://www.singaporejews.com/


Jerung Port Jackson: Jerung Gigi Comel

Kebanyakan filem-filem Hollywood mengenai
ikan jerung, bagi aku secara tidak langsung telah menyebabkan reputasi mengenai
haiwan ini terjejas.

Kerana di dalam filem-filem tersebut,
haiwan ini dijadikan watak raksasa, dan dianggap sebagai makhluk yang ganas
serta nalurinya hanya ingin membunuh sahaja.

Mungkin benar bahawa penampilan kebanyakan
jerung itu menakutkan, yang mana rahangnya dibarisi gigi-gigi bergerigi dan
sangat tajam membuatkan kita semua berasa gerun melihatnya.

Tetapi disebalik semua itu, tahukah anda
bahawa wujudnya satu spesies jerung yang mempunyai barisan gigi sangat unik?
Yang mana ia direka spesifik bukanlah untuk menggigit dan mengoyakkan daging,
tetapi untuk menghancurkan benda-benda yang keras!

Pengenalan

Jerung Port Jackson atau nama saintifiknya
Heterodontus portusjacksoni, merupakan sejenis ikan jerung berkepala ‘tumpul’,
tidak seperti jerung lain yang mempunyai bentuk kepala tirus.

Selain daripada bentuk kepalanya, Jerung
Port Jackson mempunyai corakan berwarna gelap pada tubuhnya, membuatkan spesies
jerung ini sangat mudah untuk dikenalpasti.

Keluarga Heterodontidae jerung ini,
terdiri daripada 9 spesies yang berbeza. Senarai berikut adalah spesies jerung
dari keluarga Heterodontidae yang lain:

– Heterodontus francisci

– Heterodontus galeatus

– Heterodontus japonicus

– Heterodontus mexicanus

– Heterodontus omanensis

– Heterodontus quoyi

– Heterodontus ramalheira

– Heterodontus zebra

Habitat & Sebaran

Spesies jerung ini kebiasannya dapat
ditemui pada kedalaman 100 sehingga 275 meter. Ia mendiami persekitaran berbatu
berhampiran, atau pada dasar laut itu sendiri. Kadangkala ia juga dapat ditemui
di kawasan berlumpur dan berpasir serta tempat dimana terdapat banyaknya
rumput-rumput dasar laut.

Jerung Port Jackson menetap dan dapat
ditemui di selatan perairan Australia, dari selatan Queensland sehinggalah ke
selatan Tasmania.

Pemakanan & Diet

Diet Jerung Port Jackson terdiri daripada
pelbagai spesies hidupan laut seperti landak laut, moluska (kerang-kerangan),
krustasia (ketam / udang) dan juga ikan-ikan kecil lain. Makanan kegemaran
jerung ini adalah landak laut dari spesies Centrostephanus rodgersi.

Disebabkan mangsanya bersifat nokturnal,
atau dalam erti kata lain hanya aktif pada waktu malam, ini juga membuatkan
Jerung Port Jackson turut aktif pada waktu malam sahaja. Manakala pada waktu
siang pula, ia menggunakan gua-gua atau celahan batu untuk berlindung.

Barisan gigi yang unik

Dan apabila kita cuba untuk membayangkan
tentang bentuk dan penampilan gigi jerung itu, sudah tentu kita akan
terbayangkan gigi bersaiz besar dan sangat tajam seperti jerung di dalam filem
Jaws.

Walau bagaimanapun, bukan semua daripada
spesies jerung memiliki gigi yang menggerunkan seperti itu.

Ini kerana Jerung Port Jackson memiliki
gigi yang unik dan tidak bergerigi. Selain itu, gigi yang terdapat pada
bahagian hadapan rahang turut berbeza dengan gigi pada bahagian belakang
rahang.

Oleh sebab itu juga, genera/genus jerung
yang mempunyai gigi berbeza seperti ini, dinamakan Heterodontus. Ia berasal
daripada perkataan Greek iaitu “Heteros”, bermaksud ‘berlainan’.

Seperti di dalam gambar yang telah
disediakan, gigi pada rahang hadapan Jerung Port Jackson bersaiz kecil dan
seakan duri. Manakala gigi pada bahagian belakang rahang berbentuk lebar dan
leper.

Fungsi mempunyai gigi seperti ini adalah
supaya ia berupaya untuk memegang dan memecahkan (hadapan), dan menghancurkan
serta mengisar lapisan cengkerang keras kerang-kerangan yang dimakan
(belakang).

Selain itu, anda juga perlu tahu bahawa,
diet pemakanan dan bentuk gigi turut berbeza diantara Jerung Port Jackson
dewasa dan jerung juvenil (muda).

Jerung juvenil mempunyai lebih banyak gigi
hadapan yang seakan duri itu, berbanding jerung dewasa. Ini kerana ketika ia
berada dalam fasa muda remaja ini, ia lebih banyak memakan haiwan yang berbadan
lembut, contohnya seperti ikan dan krustasia.

Kebolehan & Adaptasi lain Jerung Port Jackson

Sesuatu yang menarik berkenaan cara Jerung
Port Jackson ini makan juga, perlu diberikan perhatian.

Cara bagaimana jerung juvenil ini makan
juga unik, iaitu dengan menyedut air dan pasir dari dasar laut. Kemudian dengan
hanya menyimpan mangsa atau makanannya, ia akan kembali membuang pasir-pasir
yang disedut tersebut melalui insangnya.

Mungkin ini juga sebab mengapa rupa atau
fizikal bahagian mulut dan kepala Jerung Port Jackson ini mirip dengan sejenis
lagi ikan yang kita semua kenali sebagai ‘Ikan Bandaraya’, yang dikenali dengan
kemampuannya untuk menyedut lumut-lumut di dalam akuarium.

Seterusnya, tahukah anda bahawa Jerung Port
Jackson juga memiliki kebolehan untuk makan dan ‘bernafas’ pada masa yang sama?

Walaupun pada hakikatnya, kebolehan ini
merupakan sesuatu yang sangat jarang dimiliki oleh jerung. Ini kerana, majoriti
daripada spesies jerung itu perlu berenang dengan mulutnya dalam keadaan
terbuka, bagi memaksa air laut itu untuk melalui insang, membolehkan ia
memerangkap oksigen dan bernafas.

Oleh sebab itu juga, di dalam rancangan
Discovery atau Nat Geo berkenaan kajian terhadap jerung (kalau pernah anda
tonton), anda dapat melihat jerung yang ditangkap bagi mengambil sampel darah
dan sebagainya, perlu dimasukkan tiub air ke dalam mulutnya bagi menghantarkan
bekalan berterusan air laut untuk melalui insang.

Ia sebagai satu cara untuk membuat jerung
tersebut kekal bernafas. Bayangkan jika pasukan pengkaji tidak berbuat
demikian, sudah tentu jerung tersebut akan mati akibat kekurangan oksigen,
disebabkan oleh ia tidak dapat berenang.

Berbalik kepada topik utama yakni Jerung
Port Jackson, kebolehannya untuk makan dan bernafas pada masa yang sama ini,
adalah kerana ia dengan efisien dapat menggunakan salah satu daripada 5 bukaan
insangnya, untuk mengepam air. Bukaan insang pertama yang digunakan itu juga
sedikit berbeza, kerana ia lebih besar berbanding bukaan insang lain.

Jadi, dengan kebolehan mengepam air
melalui insang yang dimiliki oleh Jerung Port Jackson, membolehkan ia untuk
tidak bergerak atau berenang untuk ‘bernafas’. Perkara ini seterusnya
membenarkan ia untuk berada dan mencari buruan di dasar laut bagi satu tempoh
masa yang agak lama.


Betul Ke Kaum Cina Pembayar Cukai Terbanyak?

Dah 2020 pun ada orang macam Kathirasen ni yang dok sibuk ungkit kaum sekian-sekian bayar cukai dan kalau diorang belah akan menyebabkan negara Malaysia ni melingkup.[¹]

Facepalm betullah.

Dear ‘delusional’ Kathirasen ( dia yang tulis kat bio dia).

Pendapatan kerajaan daripada cukai ni terpecah kepada dua, [²]

1. Cukai Langsung
2. Cukai Tidak Langsung

Dan daripada cukai langsung tu memang benar Cukai Pendapatan mewakili portion paling besar Cukai Langsung.

Cuma anda kena tahu bahawa Cukai Pendapatan itu pula terpecah kepada,

1. Cukai Pendapatan Syarikat
2. Cukai Pendapatan Petroleum
3. Cukai Pendapatan Koperasi
4. Cukai Pendapatan Individu
5. Cukai Pegangan
6. Lain-lain

Now, FYI wahai Kathirasen, untuk no 1-2 yang mewakili hampir 65% keseluruhan cukai langsung, majoriti yang bayar cukai Syarikat, Petroleum adalah daripada GLCs.

Kenapa saya kata begitu?

Bagi cukai petroleum rasanya umum tahu siapa lagi kalau bukan Petronas yang membayar cukai terbesar kepada kerajaan Malaysia, itu belum kita ambil kira puluhan malah mungkin ratusan bilion yang telah dikutip daripada Petronas melalui dividen kepada kerajaan kalau kita kumpulkan sejak ia mula ditubuhkan lagi.

Manakala bagi cukai korporat/ syarikat, untuk tahun 2004-2014 sahaja, G20 yang terdiri daripada 20 top GLC dah membayar
RM63.5 billion kepada hasil cukai dan juga telah membayar lebih daripada RM108.6 billion dividen kepada kerajaan dan negara dalam tempoh yang sama. [³][⁴]

Itu belum kira ratusan GLC-GLC dan agensi-agensi kerajaan yang lain tu..

And these GLCs are spearheaded by whom?

Kang kita sebut dari kaum M, Bumi.. kau kata rasis pulak.

Den tak nak lah stoop low macam Kathirasen ni yang perasaan kononnya syarikat run by kaum-kaum tertentu sahaja bagi sumbangan kepada negara. 🤭
.

Tu belum kita cerita lagi pula Cukai Tidak Langsung yang terdiri daripada cukai GST (dah dimansuhkan), SST, eksais duti setem dll.

Dan dari segi angka, Bumiputera menyumbang 65.9% (Melayu 60.1%) daripada jumlah isi rumah dan 59.5% agihan pendapatan seluruh negara. [⁴]

Bukankah 65.9% BUMIPUTERA ini juga yang berbelanja dan akan dikutip cukai daripada mereka?

Syarikat-syarikat run by kaum-kaum tertentu ni pun, kalau kaum majoriti tak beli dan pakai barang atau servis kau boleh ke bayar cukai akhirnya?

Baru BMF pun dah tak senang duduk..
.

Maka sebagai kesimpulan sudah-sudahla dengan hujah kaum ini bayar cukai, kaum itu bayar cukai, kalau mereka tiada, Malaysia melingkup..

Dan bila kita hujahkan kembali kau orang jugak yang melompat kang.

Kembali kepada asas, negara ni sama-sama kita duduk dan berteduh, maka sama-sama lah kita menyumbang.

Tak perlu ungkit mengungkit, dah tahun 2020 ni, tak lama lagi kereta terbang pun nak siap.

Sekian.

.
RUJUKAN:

[1] Cheers to Chinese contribution to Malaysia’s growth
https://www.freemalaysiatoday.com/…/cheers-to-chinese-cont…/

[2] PERINCIAN ANGGARAN HASIL KERAJAAN PERSEKUTUAN
https://www.treasury.gov.my/…/makl…/2019/hasil/perincian.pdf

[3] Driving GLCs to greater heights
https://www.nst.com.my/…/20…/09/driving-glcs-greater-heights

[4] Government-Linked Companies:
Impacts on the Malaysian Economy
http://www.ideas.org.my/…/PI45-Government-Linked-comapnies-…

[5] LAPORAN PENYIASATAN PENDAPATANISI RUMAH DAN KEMUDAHAN ASAS -2014
https://ongkianming.com/…/Household-and-Income-Survey-2014.…

Nota Kaki 1:
Kalau kau orang perasan, GST 2017 – 4RM4.29 Bilion, GST 2018(April) – RM19.1B, vs SST 2018 (Sep-Dis) – RM4 Bilion, 2019 – RM22.4 Bilion. Inilah yang LGE kata Kerajaan dah ‘pulangkan’ RM20 Bil pada rakyat.


Perang Perdagangan Trump (Trump’s Trade War)

Satu lagi isu geo-politik dan geo-ekonomi yang tengah hangat ialah pengumuman Trump pada khamis lepas untuk mengenakan tarif (cukai import) sebanyak 25% ke atas keluli (steel) dan sebanyak 10% ke atas aluminium yang memasuki pasaran US. Isu yang benar-benar memberi impak dan saham syarikat keluli mula jatuh menjunam selepas pengumuman Trump dibuat.

Yang lagi menakjubkan ialah tweet Trump pasal perang perdagangan (“trade war”). Tiada presiden US sejak Hoover (1929-1932) membangkitkan idea perang perdagangan secara terbuka apatah lagi mengatakan “trade wars are good and easy to win”.

Perang perdagangan berlaku apabila negara berlumba-lumba untuk menaikkan tarif untuk menyekat masuk barangan import. Ia bercanggah dengan perdagangan bebas (“free trade”) di mana negara mengurangkan atau memansuhkan tarif.

Selama ini, US merupakan jaguh perdagangan bebas. Di bawah Clinton, US memperkenalkan NAFTA (Perjanjian Perdagangan Bebas Amerika Utara). Di bawah Bush, US menandatangani perjanjian perdagangan bebas (FTA) yang baru dengan 19 buah negara. Di Obama, US memperkenalkan TPP (Perjanjian Trans-Pasifik) dan TTIP (Perjanjian Trans-Atlantik). Trump bukan saja “reverse” semua itu malah menganggap trade war sebagai sesuatu yang bagus. Apa yang sedang berlaku?

Perang perdagangan dunia yang terakhir berlaku ketika Hoover menjadi presiden, apabila Kongres US meluluskan Akta Smoot-Hawley pada tahun 1930. Tujuan akta tersebut adalah untuk melindungi industri tempatan melalui kenaikan tarif, dengan harapan ia dapat memulihkan keadaan ekonomi US yang berada dalam keadaan kemelesetan. Namun ia hanya mengundang pembalasan (“retaliation”) daripada negara-negara lain di mana mereka turut menaikkan tarif masing-masing. Kesannya jumlah perdagangan dunia merosot dan memburukkan lagi keadaan kemelesetan dunia ketika itu.

Mengambil pengajaran daripada perang perdagangan yang telah membinasakan ekonomi dunia, negara-negara industri utama menubuhkan General Agreement on Tariff and Trade (GATT) pada tahun 1947 untuk mengurangkan tarif perdagangan antarabangsa. GATT kemudian berkembang menjadi World Trade Organization (WTO) yang berperanan untuk mengadili persengketaan perdagangan antara negara. Tujuannya adalah untuk mengelakkan pengulangan sejarah Smoot-Hawley. Trump bukanlah peminat WTO, jadi dia tidak serik dengan idea perang perdagangan.

Seperti yang saya pernah jelaskan, Trump seorang yang berfikiran “neo-mercantilist” atau “protectionist” (rujuk artikel lama: https://www.facebook.com/ayman.rashdan.wong/posts/10206138412378921). Trump menganggap defisit perdagangan sebagai sesuatu yang negatif dan wajib diperbetulkan. Menurut pandangan Trump dan Peter Navarro (penasihat dasar perdagangan Trump) yang simplistik, pengurangan import akan mencipta permintaan terhadap barangan domestik dan memperkasakan industri tempatan. Memandangkan China merupakan sumber defisit US yang terbesar, maka China menjadi sasaran utama Trump. Dan tarif kali ini jelas mensasarkan China kerana China merupakan pengeluar keluli dan aluminium terbesar di dunia.

Industri keluli dipilih kerana ia merupakan sektor industri yang cukup sensitif, berdasarkan sejarahnya. US suatu ketika dahulu merupakan pengeluar keluli terbesar di dunia. Pengusaha keluli seperti Andrew Carnegie merupakan manusia terkaya pada awal abad ke-20. Tapi itu hal 100 tahun yang lalu. Kedudukan US sebagai pengeluar keluli terbesar telah diambil alih oleh Jepun pada tahun 1980, dan kemudian oleh China. Kini, keluaran keluli tahunan China adalah sebanyak 800 juta ton, 8 kali ganda berbanding US (100 juta ton).

Akibat daripada kehilangan pasaran, banyak kilang di negeri-negeri pengeluar keluli (seperti Michigan, Ohio dan Pennsylvania) telah ditutup. Keluarga tempatan yang bekerja di kilang keluli bergenerasi-generasi hilang sumber pendapatan dan terpaksa berhijrah keluar. Negeri-negeri ini satu ketika dahulu dikenali sebagai “Steel Belt”, namun hari ini ia digelar sebagai “Rust Belt” (“rust” bermaksud berkarat) kerana telah hilang kegemilangannya sebagai pusat industri US. Penduduk Rust Belt rasa diri “merempat di negara sendiri” dan sentiasa melobi kerajaan untuk mengambil tindakan ke atas keluli import.

Kemunculan Trump seolah-olah memberi sinar harapan baru kepada mereka. Dengan retoriknya untuk “bring back our jobs” dan janjinya untuk mengambil tindakan ke atas dasar perdagangan China, Trump berjaya menawan negeri-negeri Rust Belt yang merupakan kubu kuat Parti Demokrat semasa pilihanraya tahun 2016. Dan Trump kini mahu menunaikan janjinya.

Kali terakhir US mengenakan tarif ke atas keluli adalah pada tahun 2002. Tapi kali itu Bush mengecualikan Canada dan Mexico kerana mereka merupakan rakan perdagangan US dalam NAFTA. Kali ini Trump semua sekali sapu, tiada belas kasihan langsung kepada 22 rakan FTA yang lain. Undang-undang yang Trump pakai ialah Seksyen 232, Akta Perdagangan 1962 yang membolehkan US mengambil tindakan atas alasan keselamatan negara (“national security”).

Cuma masalahnya, China bukanlah sumber utama import keluli US. Hanya 2% daripada import keluli US datang daipada China. Dan eksport China ke US hanya ada dalam 1 juta ton, tak sampai 0.1% pun daripada jumlah keluli eksport China. Jadi China mungkin tak kisah kot dengan Trump punya tarif. Kalau betul nak berperang, US pasti akan kalah dalam perang ini.

Sumber terbesar import keluli US datang daripada Canada iaitu sebanyak 15-17%. Sementara itu 90% keluli keluaran Canada dieksport kepada US. Tak pasal-pasal Justin Trudeau yang kena. Canada adalah negara jiran US dan antara negara yang paling rapat hubungannya dengan US, jadi Trudeau pun naik bengang “apa jadah semua ini”? Maka Canada pun memberi amaran untuk membalas tarif US. Canada merupakan pengimport 50% keluli keluaran US, sekiranya Canada memboikot besi keluli US, sakitnya US di situ. Dan pada masa yang sama Trump juga mencabar EU dengan tarif ke atas kereta eksport EU. Sebuah perang perdagangan dunia (“world trade war”) bakal meletus kalau semua masih berkeras kepala.

Nak kata Trump bodoh pun tak boleh. Seperti biasa, tindakan Trump mesti ada dia punya “calculation”. Pengumuman Trump mendapat sokongan padu daripada ahli politik di Rust Belt, termasuk ahli politik Demokrat. Bob Casey, senator Demokrat dari Pennsylvania kini berdiri tegar di belakang Trump, walaupun beberapa bulan lepas dia antara orang yang mendesak Trump untuk meletak jawatan. Republikan yang pro-perdagangan bebas pula jadi skeptikal. Seperti pengumuman Trump mengenai kedutaan Jerusalem, Trump terlalu “short-sighted” dan hanya berfokus pada “political mileage” jangka masa pendek, sehingga merosakkan kredibiliti dan kewibawaan US dalam sistem antarabangsa.

Dan tindakan Trump kali ini juga akan memberi impak kepada Malaysia. Adakah tindakan Trump wajar? Ingat, ramai di kalangan ahli politik kita juga suka memainkan sentimen populisme ekonomi. Kerjasama ekonomi dan perdagangan antarabangsa bukanlah “zero sum game”, bukannya satu pihak menang maka satu pihak lagi akan kalah. Daripada mengamalkan dasar tutup pintu, lebih baik kita meningkatkan produktiviti dan daya saing untuk memaksimakan output dan eksport negara.

(Apa yang saya ulas ni dinamakan Ekonomi Politik Antarabangsa / International Political Economy (IPE). Benda yang tak ada dalam video The Arrival dan ceramah ustaz konspirasi)


Legasi Pelakon Watak Jahat Filem Dan Drama Melayu

Macam biasa, bila tengok filem atau cereka, aku banyak masuk side penjahat. Entah sejak bila aku ada kecenderungan macam ni, aku pun tak tahu. Always root for the bad guy. Bukan sebab jadi penjahat tu cool. Cuma aku boring dengan cerita yang asyik hero menang dan glorified macam hero tu maksum.

Satu benda kita kena tahu, semua pelakon boleh berlakon watak baik tapi tak semua pelakon boleh berlakon watak jahat.

Sekarang ini tengah trending pasal pelakon jahat dalam drama Ramadhan Nur iaitu Azhan Rani yang membawakan watak Ustaz Hamadi. Ini perkembangan positif. Ramai puji dia. Kita ni tak ramai pelakon yang boleh bawa watak jahat yang mampu memberi kesan kepada penonton. Sekurang-kurangnya, dapat beri kualiti lakonan yang memorable. Lepas tengok beberapa lakonan Azhan dalam drama tv, aku tak rasa exaggerating untuk cakap dia ni pelapis terbaik untuk melakonkan watak jahat.

Dah ramai pelakon baru yang cuba bawa watak jahat. Zul Huzaimy, Shaheizy Sam, Shamsul Yusof, Pekin Ibrahim, Aqasha, Hasnul Rahmat, Bront Palarae, Zamarul Hisham, Sharnaaz Ahmad, etc. Ramai. Tapi malangnya lakonan mereka tak dapat menonjolkan sisi jahat watak tu dengan baik hingga ia diingati penonton. Kalau yang power sikit pun si Que Haidar dalam filem Lagenda Budak Setan. Babak pukul tu macam pukul betul. Kemudian pelakon yang otai sikit macam Rosyam Noor, Eman Manan, M Rajoli, dan Yalal Chin.

Kalau kita biasa tengok cerita orang putih atau hindustan, kita nampak majoriti watak penjahat ni bukan yang terer bertumbuk, handal bergaduh, atau hebat bersilat (macam Yayan Ruhian). Tapi watak jahat segala jahat ni jenis ada aura, orang sentiasa rasa terancam di sekeliling dia, dan sukar dijangka. Benda tu kemudian diiringi dengan sifat azali penjahat tu. Misalnya kebolehan berkata-kata macan Amrish Puri (Godfather penjahat Bollywood).

Azhan Rani ni special sikit. Seolah-olah dilahirkan untuk berlakon watak jahat (kahkahkah). Sebab perawakan diri dia kot. Gaya muka dia, susuk tubuh dia, suara dia, dan bahasa tubuh dia. Semuanya cukup untuk jadi seorang penjahat.

Jika kita lihat balik pelakon-pelakon terdahulu yang signifikan dengan watak jahat, kita boleh nampak persamaan Azhan Rani dengan mereka. Masa awal-awal tengok dia berlakon, aku hanya bandingkan dia dengan Izi Yahya. Bila dah banyak kali tengok dia berlakon, dia ni bakal meneruskan legasi pelakon-pelakon watak jahat lain jugak sebab lakonan dia boleh dikatakan versatile. Bukan jahat satu pesen. Jadi jahat jual perempuan, jadi jahat bapak tiri dera anak, jadi jahat kutip hutang, dan sekarang jadi jahat ustaz jadian. Benda macam ni lah yang buat dia special dan menyamakan dia dengan pelakon watak jahat yang lain. Bagilah watak apa pun, asalkan penjahat, dia boleh buat.

Kalau kita tengok pelakon dulu-dulu, mereka macam itulah. Berlakon banyak cerita tapi majoriti jadi penjahat. Contohnya Shariff Dol, Salleh Kamil, S Kadarisman, dan Mahmood June. Generasi terbaru sikit yang terer jadi penjahat ni bagi aku arwah Izi Yahya dengan Nasir Bilal Khan je lah. Yang lain tu suam-suam kuku. Itu antara nama yang diingati sebab lakonan mereka sebagai penjahat. Itu antara pelakon Melayu yang real punya orang marah bila berlakon.

Suara lantang, jelingan tajam, karakter licik, bahasa tubuh yang mengancam, dan juga lakonan mantap, semua ada pada nama-nama tu.

Jadi, aku ucapkan selamat maju jaya kepada Azhan Rani. Sekarang ramai orang makin kenal dia. Semoga dia meneruskan legasi pelakon watak jahat ni ke tahap tertinggi agar orang tahu nak berlakon jadi penjahat ni lagi susah dari berlakon watak baik. Dah la dibenci penonton, kekadang ada penonton sampai meludah mereka sebab tak dapat bezakan lakonan dengan realiti. Ini pernah terjadi kepada Salleh Kamil dan Mahmud June.

Hanya yang kenal seni sahaja tahu sebuah seni menjadi penjahat.

Nota kaki : kalau tak tahan dicemuh masyarakat, berlakonlah watak kelakar nanti. Mahmud June tu ramai lupa lakonan watak jahat dia lepas berlakon jadi Pak Maun.


Apa Rahsia Kejayaan Viking Menαkluk Dunia?

Kisah orang Viking sentiasa menarik perhatian ramai baik dalam medium buku, televisyen atau filem. Mereka bukan sekadar menjelajah dan menye.ra.ng petempatan-petempatan di Eropah. Malah, mereka juga turut menjadi pengasas kepada sesetengah kerajaan yang kita kenali hari ini seperti Rusia. Dan semua ini disumbang oleh pemilihan kem atau petempatan mereka berdasarkan ekskavasi tapak-tapak Viking sekitar Eropah.

Kem-kem ini dikenali sebagai longphuirt. Berdasarkan data kajian arkeologi, terdapat 100 buah tapak longphuirt di pulau-pulau Atlantik dan tanah besar Eropah pada abad kesembilan saja. Sesetengah daripadanya sudah dikenal pasti seperti Repton dan Torksey di England dan Woodstown, Ireland. Tetapi kajian baru mendedahkan beberapa tapak terbaru seperti Zutphen, Belanda dan Lembah Coquet, Northumbria, England.

Kebiasaannya, longphuirt bukan saja digunakan sebagai markas operasi se.ra.ngan dan penja.ra.han petempatan-petempatan sekitar mereka. Malah, ia turut berperanan sebagai tempat mengumpul harta dan tawanan sebelum musim sejuk melanda. Pengkaji arkeologi pada awalnya menyangka cuaca sejuk mendorong mereka untuk berkubu dan menghabiskan masa dalam longphuirt sahaja.

Hakikatnya, berdasarkan artifak-artifak yang dijumpai sekitar Eropah, longphuirt kini digambarkan dalam cara yang berbeza. Pertama, longphuirt dibina di kawasan yang menjanjikan kedudukan pertahanan yang strategik baik di kawasan tanah lembap, tebing sungai atau pulau-pulau.

Dalam sesetengah kes seperti sebuah istana Carolingian di Nijmegen, struktur buatan manusia diambil alih dan dijadikan sebagai longphuirt. Dalam kes istana tersebut, ia diambil alih oleh orang Viking pada 880 sebelum ia diba.k.ar mereka setahun kemudian.

Ada ketikanya, baluarti turut didirikan sebagai cara menjaga keselamatan longphuirt daripada an.ca.man musuh. Ini dapat dilihat di tapak gereja St Wystan, Repton. Pihak gereja memanfaatkan baluarti kem Viking lama untuk dijadikan sebagai sebahagian daripada dinding baru dan pondok pengawal sementara mereka.

Tetapi dalam mana-mana operasi keten.te.raan, tiada guna berpe.ra.ng jika aspek logistik seperti makanan dan minuman tidak terjaga. Bagi orang Viking, bagi menjamin kelangsungan hidup mereka semasa berada di tanah orang, mereka memilih mempelbagaikan cara mendapat makanan. Mereka bukan sekadar memburu dan memancing. Malah, mereka turut menternak binatang dan mengendalikan aktiviti pertanian.

Namun begitu, ia tidak terhenti di situ saja. Semasa menye.ra.ng dan menja.r.ah petempatan, mereka turut mera.mp.as makanan dan minuman penduduk tempatan seperti dialami penduduk Paris dari 885 hingga 886. Mengikut catatan sejarawan dan artifak, sesetengah didapati membawa hasil tanaman dan lembu. Ada pula perlu menyerahkan wain, tepung, cuka dan haiwan ternakan sebagai bayaran jaminan keselamatan kepada orang Viking.

Selepas dibawa ke kem, makanan-makanan ini akan diproses dengan sebahagian daripadanya disimpan. Ini berdasarkan penemuan batu-batu kisar yang digunakan untuk mengisar bijirin menjadi gandum di tapak-tapak Viking di England dan Ireland. Sementara di Peran, Brittany, pengkaji arkeologi menemui beberapa periuk kawah dan peralatan memasak era Viking. Catatan bertulis turut menunjukkan orang Viking menikmati daging dan wain dalam longphuirt mereka.

Selain mengumpul bekalan, masa di longphuirt turut dimanfaatkan dengan menambahbaik kem, membina kandang kuda dan bengkel. Kapal-kapal mereka dibaiki dengan sen.ja.ta dan barang perhiasan dihasilkan. Semua ini memerlukan bekalan bahan yang banyak seperti kayu, batu dan logam berharga. Dan ini membuka ruang kepada aktiviti perdagangan dengan pihak luar termasuk pihak musuh.

Mungkin idea ini dianggap tidak masuk akal tetapi ia disokong oleh bukti bertulis dan artifak. Misalnya, Annals of St Bertin yang bertarikh abad kesembilan menceritakan perihal orang Viking mengadakan pasar di sebuah pulau di Sungai Loire (kini Perancis). Sementara Annals of Fulda pula menceritakan kisah tentera Frank berkhemah di luar longhuirt bukan untuk menye.ra.ng tetapi untuk berdagang dengan orang Viking.

Ini disokong dengan penemuan artifak seperti duit syiling dan pemberat timbangan di tapak-tapak Viking seperti Torksey dan Woodstown. Dengan kaedah ini, ia bukan saja membantu orang Viking mendapatkan semua bekalan yang diperlukan mereka. Malah, ia membantu kerajaan tempatan mendapatkan semula harta yang dira.mp.as. Pendek kata, ia bersifat menang-menang kepada kedua-dua belah pihak.

Ini jelas menunjukkan longhuirt sebenarnya mempunyai peranan yang rumit dalam aspek kehidupan orang Viking. Ia bukan sekadar menyokong aktiviti penjelajahan, se.ra.ngan dan penja.ra.han mereka. Tetapi ia turut berperanan sebagai nadi kehidupan mereka termasuk menyokong kelompok Viking di wilayah lain melebihi tempoh satu musim sejuk.

Nota kaki

baluarti – kata seerti untuk tembok/dinding batu

RUJUKAN

Cooijmans, C. (2021, 25 November). The secret to the Vikings’ success may lie in their encampments. The Independent.

Sumber gambar: Vikings/History


Lisan Al-Din Al-Khatib: Ulama Yang Dibunuh Dua Kali, Dikubur Dua Kali

Tragis, cukup tragis, itulah perkataan yang mampu kita katakan apabila mendengar kisah kematian seorang ulama Sepanyol (Al-Andalus) yang tersohor iaitu Lisanuddin Al Khatib.

Sedikit Pengenalan

Nama beliau yang sebenar ialah Muhammad bin Abdullah bin Said bin Ali bin Ahmad Al Salmani.  Beliau dilahirkan di Kota Loja berdekatan dengan Granada pada 1312 dan meninggal dunia di Fez pada 1374.. Beliau merupakan Ulama polymath yang hidup pada zaman kejatuhan Islam di Al Andalus..

Polymath bermaksud beliau telah menguasai pelbagai cabang ilmu seperti Fiqh, Usul Fiqh, Hadis, Tafsir dan Nahu untuk ilmu agama dan Sejarah, Falsafah, Perubatan, Politik dan Muzik untuk ilmu dunia.

Lisanuddin bermaksud lidah agama kerana kepetahannya dalam berkata-kata dan gaya bahasanya yang cukup indah ketika membuat bait-bait puisi dan syairnya. Manakala gelaran Al-Khatib bermaksud anak kepada khatib. Ayah beliau merupakan seorang Khatib.

Menceburi Bidang Politik

Beliau mula memasuki arena politik Al-Andalus selepas Ibn Jayyab melantiknya sebagai pembantunya kerana ketika itu Al-Khatib sedang mengalami kemurungan setelah ayah dan abangnya syahid dalam Pertempuran Salado (1340).Malah lagi mendukacitakan, umat Islam telah kalah teruk dalam peperangan ini. Sungguhpun kerajaan Granada dan Kesultanan Maghribi bergabung tenaga untuk menentang kerajaan Kristian Castille dan Portugal, mereka tetap kalah dan ramai yang terkorban.

Ibn Al Khatib telah berkhidmat dengan cemerlang dan kebijaksanaannya dalam bidang diplomasi dengan melunakkan Kerajaan Castille dan Aragon telah menstabilkan kerajaan Nasriyyah iaitu kerajaan Islam terakhir di Al-Andalus.

Beliau telah berkhidmat kepada Amir Yusuf I dan menjadi guru kepada anaknya iaitu Muhammad V. Pada 1354, baginda telah dibunuh ketika sedang solat dan takhta kerajaan diserahkan kepada Amir Muhammad V. Namun, sayang sekali telah beliau dipecat dan dibuang ke Banu Marin di Sale, sebuah perkampungan Sufi di Maghribi, setelah Amir Muhammad V digulingkan pada 1359..

Jarum Kebencian Mula Dicucuk dan Disulam

Beliau dilantik semula menjadi Wazir Pentadbiran dan Wazir Ketenteraan setelah Amir Muhammad V kembali berkuasa pada 1362.. Dengan ini pengaruh Ibn Khatib menjadi semakin besar dan kukuh.. Ketika ini beliau terkenal dengan gelaran Al wizaratayn iaitu dua menteri.

Kerana rasa dengki dengan kejayaan Ibn Khatib, Ibn Zamrak (Pembantu Ibn Khatib) memulakan komplot konspirasi untuk menjatuhkan Ibn Khatib dan berjaya mempengaruhi Amir Muhammad V. Jahat bukan? Sedangkan Ibn Zamrah merupakan pembantu kepercayaan Ibn Al Khatib.

Ibn Khatib kemudiannya dituduh sesat dan semua kitab tulisannya dibakar. Dengan hati yang berduka beliau berjaya meloloskan diri ke Istana Banu Marin dan menjadi pelarian di sana..

Dua Kali Kematian, Dua Kali Dikubur

Setelah Pembesar Banu Marin didesak beberapa kali oleh Amir Muhammad V dan Ibn Zamrak dengan melabel Ibn Khatib sebagai Zindiq yang berbahaya, akhirnya Ibn Khatib dipenjarakan. Beliau diseksa dengan kejam dan dibunuh dengan dijerut lehernya. Kemudian segera dikuburkan di Bab Al Mahruq di Fez. Namun, seolah-olah belum lagi puas dengan nafsu dendam mereka, mayat Ibn Khatib digali semula dan dibakar hingga hangus sebelum dikuburkan semula di tempat yang sama.

Kematian yang cukup tragis ini cukup memilukan hati sahabat karibnya, Ibn Khaldun. Sebuah syair telah beliau tulis didedikasikan kepada Ibn Khatib. Syair tersebut berbunyi:

Jadi, bagitahulah kepada musuh, “Ibn Khatib telah mati, tapi adakah kalian tidak akan mati juga nanti?”

Maka khabarkanlah kepada mereka yang meraikan berita ini, “Hanya mereka yang rasa mereka takkan mati akan meraikan berita ini!”

Moga Allah merahmati perjuangan Ibn Khatib yang telah dikhianati. Walaupun mayatnya dibakar, namun legasi pemikirannya tidak terhapus kerana masih banyak lagi buku-bukunya yang ada sampai sekarang.

RUJUKAN: Auni bin Haji Abdullah. (2018). Ulama Melawan VS Ulama Tertawan

Robert Irwin. (2018). Ibn Khaldun an Intelectual Biography. M/S 36.

Robert Irwin. (2018). The Alhambra. M/S 85-86.

Louis Werner dan Hamid Triki. (2015). Travelers Of Al-Andalus. AramcoWorld. https://www.aramcoworld.com/Articles/November-2015/Travelers-of-Al-Andalus-Part-VI-The-Double-Live

Artikel kiriman Dinieland untuk The Patriots.